“Исломий давлат” телевизор кўришни ман қилди\n"Исломий давлат" аҳоли ўртасида ўзига қарши хабарлар тарқалишининг олдини олиш мақсадида телевизор кўришни тақиқламоқда.\nМазкур ҳафтада суриялик фаоллар ва гувоҳлар Озодлик радиосига берган суҳбатларида “Исломий давлат” жангарилари гуруҳни қораловчи хабарларни эфирга узатувчи “хавфли” хорижий каналларни аҳоли кўра олмаслиги учун йўлдошли антенналарни ва телевизорни бузиб ташлаётганини айтишди.\nТелевизорни фақат жума куни Қуръон тиловат қилинганда кўриш мумкин\nОй бошида жангарилар телевизор томша қилишга қарши чора кўриш бўйича фармон чиқарган эди. Фаолларнинг айтишича, фармон жангари гуруҳ бошқарувидаги масжидларда, жумладан, жангариларнинг де-факто пойтахти ҳисобланмиш Раққа шаҳридаги масжидларда 7 август куни эълон қилинган.\nРаққалик Муҳаммад ал-Али Озодлик радиоси билан суҳбатда ушбу фармон шу ойнинг бошида ал Фаввоз масжидида ўқилган жума намози пайтида эълон қилинганига гувоҳ бўлганини айтди.\nУшбу мақолада номи тилга олинган барча шахсларнинг исми хавфсизлик нуқтаи назаридан ўзгартирилди.\nАли WhatsApp орқали юборган хабарида “Ал Фаввоз масжиди имоми ДАИШни тарафдори ўлароқ маълум”, деб ёзди. “ДАИШ” – “Исломий давлат”нинг эски номи – ИШИДнинг арабча қисқартмаси бўлиб, жангарилар бу сўзни ҳақорат ўлароқ қабул қиладилар.\n“Имом жума намозига келганларга “Ал-Жазира”, “Ал-Арабия” ҳамда бошқа каналлар хато, асоссиз ва ёлғон янгилик тарқатишини, шу сабаб телевизор кўриш тақиқланишини айтди”, дейилади WhatsApp орқали юборилган хабарда.\nАлининг айтишича, оддий аҳолига фақат жума куни телевизор кўришга рухсат берилади. Аммо фақат Қуръонни қироат қилишга бағишланган дастурларни томоша қилиш мумкин холос.\nЖангарилар уйларга бостириб кириб, телевизорларни бузмоқда\nМаҳаллий фаолларнинг айтишича, “Исломий давлат” жангарилари фармонни татбиқ қилиш учун Суриянинг Ҳасака вилоятида жойлашган Ал Шаддода шаҳрида одамлар уйига кириб, телевизор мосламаларини буза бошлаган.\nАл шаддодалик бир гувоҳ Озодлик билан суҳбатда: “Улар йўлдошли антенналарни ҳамда приемникларни бузиш учун уйларга бостириб кирмоқда”, деди. Шаҳарнинг бошқа турғунлари ҳам буни тасдиқлади.\nЖангари гуруҳ ўз ҳукмронлигини мустаҳкамлаш учун босиб олган ерларидаги аҳолини ташқи дунёдан йироқлаштириб, мунтазам равишда уларга гуруҳни қўлловчи тарғиботни кўрсатиб келади. Телевизор кўришнинг ман этилиши ҳам айнан шу мақсадни кўзлайди.\n"Исломий давлат"нинг пропаганда майдони\nЎтган йилда шимолий Сурия ва Ироқда кенг ҳудудларни босиб олган ва халифалик эълон қилган жангари гуруҳ Раққанинг асосий майдонларига улкан экранларни ўрнатган бўлиб, улар орқали ўзининг пропаганда видеоларини кўрсатиб туради.\nРаққа турғуни Абу Носир Озодлик билан WhatsApp орқали суҳбат қилиб: “Улар бошида Ал Рашид боғи ҳамда Далла, Сааҳ, ҳамда Наим майдонларида тўрт экран ўрнатишди”, деб ёзди.\nАбу Носирнинг айтишича, жангарилар яна икки йирик машинадан экран сифатида фойдаланиб тарғибот қилишади.\n“Энг хавфлиси, томошабинларнинг асосий қисмини болалар ташкил қилади”, дейди Абу Носир.\n“Исломий давлат” жангарилари охирги бир йил давомида бир неча марта ваҳшийликларга қўл урди, инсон ҳуқуқларини поймол қилди. Жангарилар эгаллаб олинган ерлардаги аҳоли экстремистик гуруҳни қораловчи ёки унга салбий таъриф берувчи хорижий дастурларни кўришини истамайди. Шу сабаб улар телевизор кўришни ман қилишди.\n"Исломий давлат" интернетни ҳам тақиқлаган\n“Раққани овоз чиқармай қиришмоқда” кампанияси асосчиси Ҳамуд ал-Муса: “ДАИШ телевидениени гуруҳга таҳдид солувчи хавф ўлароқ кўради”, дейди.\nМусанинг айтишича, “Исломий давлат” оддий аҳоли кўнгилочар дастурларни уйда эмас, балки махсус “медиа нуқталарида”, яъни, жангарилар тарғибот видеоларини кўрсатадиган будкаларда кўришини истайди.\nМуса жонини сақлаб қолиш учун Суриядан Туркияга қочиб ўтган. Озодлик билан суҳбатда фаол “медиа нуқталарида” “ДАИШ қандай қилиб кишиларни, аёлларни ва болаларни ўлдираётгани акс этган видеоларни кўриш мумкин. Олиш мумкин бўлган ягона “янгилик” шундан иборат”, деди.\nМусанинг айтишича, жангарилар болалар учун мўлжалланган ТВ дастурларни айниқса ёмон кўради.\n“Болалар уcун дастурлар ДАИШ учун хавфли, чунки улар одатда болалардан ўз мақсадларида фойдаланишади. Шунинг учун болалар фақат жангариларга қулоқ солиши керак”.\nМусанинг фаолияти сабаб унинг отасини жангарилар 77 кун асир сақлаб, қийноқларга дучор қилиб, июнь ойи ўртасида бошини танасидан жудо қилишди. Фаолнинг айтишича, “Исломий давлат” бошқарувидаги Раққа Афғонистонда толиблар ҳукмронлик қилган даврни эслатади. Толиблар ўшанда кинотеатрларни ёпиб, телевизор кўришни ман қилган эди.\n“Исломий Давлат” оддий аҳоли ташқи дунё билан алоқа қила олмаслиги учун бошқа чораларни ҳам кўриб келмоқда. Июль ойида экстремистик гуруҳ раққаликларга уйда Интернетдан фойдаланишни ман қилди. Фақатгина гуруҳ бошқарувидаги кафеларда Wi-Fi уланишдан фойдаланишга рухсат берилди.\nЖангарилар яна ижтимоий тармоқлардан фойдаланишга ҳам чекловлар қўйиб келади.\nОзод Европа/Озодлик радиоси мухбири Жоанна Парасюк қаламига мансуб ушбу мақолани инглиз тилидан Нодир Атаев таржима қилди.


Мусулмонлар дунёга тақдим қилган 1001 ихтиро: Қаҳва | Azon.uz - Ахборот-таҳлилий портал\nМусулмонлар дунёга тақдим қилган 1001 ихтиро: Қаҳва\n1648 19:00 09.09.2019\nҒарб олами зулматга кўмилган бир пайтда Шарқда Ислом олами илм-маърифат, ихтиролар ва кашфиётлар ичра яшар эди. Бу олам биз ҳозирда яшаётган тараққиёт асрига асос солган. Сиз азизларга тақдим қилмоқчи бўлган мақолаларимиз инглиз тилидаги “Muslims Heritage In Our World” (“Бизнинг оламимизда мусулмонлар қолдирган мерос”) ва унинг араб тилига таржима қилинган “ألف اختراع واختراع- التراث الإسلامي في عالمنا” (“Бизнинг оламимизда мусулмонлар қолдирган мерос – 1001 ихтиро”) китоблари асосида бўлиб, унда Ислом уламолар турли даврларда тиббиёт, фармацевтика, меъморчилик, фалакиёт, риёзиёт ва бошқа жабҳаларда амалга оширган энг муҳим илмий ихтиролар ва уларнинг инсоният ҳазораси (цвилизацияси)га қўшган улкан ҳиссалари ҳақида сўз боради.\nҲар куни дунё бўйлаб 1,6 миллиард финжон қаҳва истеъмол қилинади, бу Олимпия ўйинларида ташкил этиладиган ҳовузлардан уч юзтасининг ҳажмига тенг деганидир. Қаҳва жаҳон саноатида истеъмол сифатида нефтдан кейинги ўринда туради. Шу ўринда қаҳванинг пайдо бўлиш тарихига назар соламиз.\nБундан 1200 йил олдин шимолий африкалик деҳқонлар бепоён ерларда тиним билмай меҳнат қилишарди. Уларнинг орасида Холид исмли йигит бўлиб, унинг бир гала эчкиси бор эди. Кунларнинг бирида Холид эчкиларини боқаётган ерда ғалати ҳолатга гувоҳ бўлди: эчкилар ҳар гал ўша ернинг ўсимлиги донидан ейишганда олдингидан кўра тетик ва чаққон бўлиб қоларди. Холид бу ўсимлик дони кейинчалик ҳаёт таъмини ўзгартириб юборишини, одамлар уни сув билан қайнатиб, қаҳва тайёрлашини билмас эди.\nЯманда истиқомат қиладиган сўфийлар қаҳвани кўп истеъмол қилишарди. Чунки қаҳва ёрдамида улар кечанинг охирига қадар зикрда қоим бўлишарди. Сўнг Ислом оламида қаҳва савдогарлар ва ҳожилар ёрдамида тарқала бошлади. Натижада XV аср охирларида Маккадан Туркияга, XVI асрда эса Қоҳирага тарқалди. Ҳатто миллий ичимликка айланди.\nҚаҳва Шимолий Африка, Миср ва Истанбулдан тижорат йўли билан Европага етиб келгач, милодий 1645 йили Венецияда биринчи қаҳвахона пайдо бўлди. XVII аср охирларида Лондонда яна бир машҳур қаҳвахона очилди. Унинг номи “Lloyds Coffee House” бўлиб, савдогарлар ва кемадагилар учрашадиган жой эди. Кейинчалик у амалдорлар сиёсат ишларини баҳс қиладиган жойга айланди. Англия тарихидаги либераллар ҳаракати айнан мана шу жойдан бошланган.\n1650 йили туркиялик савдогар Паску Рўзий қаҳвани Ангилияга олиб кирди. Лондондаги Ломбард кўчасида жойлашган Жорж майдонида қаҳвахона очиб, уни сота бошлади. Бундан 8 йил ўтиб, Корнҳиллда “Sultaness Head” (“Султон қароргоҳи”) номли қаҳваҳона очилди. 1700 йилга келиб Англияда 3500 га яқин қаҳвахона бўлиб, унинг 500 таси Лондонда жойлашган эди.\nЕвропада қаҳва мусулмонлар усулига кўра тайёрланган. Яъни бунинг учун янчилган қаҳва дони, шакар ва сув керак бўлган. Буларни биргаликда қайнатиб, қаҳва донлари фильтрдан ўтказилмасдан финжонда қолдирилган.\nҚаҳванинг яна бир машҳур тайёрлаш услуби бўлиб, унинг номи капучино деб аталади. Уни капуцинлар монастири роҳиби Марко Д'Авиано ўйлаб топган. Марко Д'Авиано 1683 йил Вена шаҳрини қамал қилган усмонийларга қарши курашди. Халифалик қўшинлари ортига қайтгач, Вена аҳолиси турклар қолдириб кетган қаҳва солинган халталарни олиб, ундан ичимлик тайёрлаган. Қаҳва донининг нордон таъми уларга аччиқ туюлади ва қаҳвага бироз сут ва асал қўшишади. Қаҳванинг ушбу кўриниши капуцинлар монастири роҳиби кийиб юрадиган либос рангига ўхшаб кетгани учун уни Марко Д'Авиано шарафига капучино деб номлашди. Шундан бери капучино ёқимли таъми учун истеъмол қилинади.\nҚаҳва ҳақида машҳурлар сўзи\nШайх Абдулқодир ибн Муҳаммад ал-Ансорий ал-Жазийрий: “Қаҳва оддий инсоннинг олтини бўлиб, ичувчига улуғворлик ва олижаноблик жалб этади”.\nИнглиз ёзувчиси Жонатан Свифт: “Қаҳва бизни ғайратчан, тиришқоқ ва файласуф қилади”.\nИзоҳ: Шайх Абдулқодир ибн Муҳаммад ал-Ансорий ал-Жазийрий 1588 йилда қахва тарихи ҳақида биринчи бўлиб асар ёзган. Унга тегишли қадимий қўлёзма ҳозирда мавжуддир.\nқахва мусулмонлар Ихтиро Тарих Махсус Долзарб


Самарқандда ёшлар фестивали бўлиб ўтади. У 3 кун давом этади - Халқ сўзи\nСамарқандда ёшлар фестивали бўлиб ўтади. У 3 кун давом этади\n18:14 10 Июнь 2021 Жамият\nСамарқанд шаҳридаги «Ёшлар маркази»да 11 — 13 июнь кунлари вилоятда ўтказиладиган «Янги Ўзбекистон ёшлари, бирлашайлик!» шиори остидаги ёшлар фестивалига тайёргарлик жараёнлари бўйича Ахборот ва оммавий коммуникациялар агентлиги вилоят бошқармаси, Самарқанд вилояти ҳокимлиги матбуот хизмати томонидан матбуот анжумани бўлиб ўтди.\nУнда Самарқанд вилояти ҳокимининг ўринбосарлари Хуршид Очилов, Ботир Нуруллаев, Ёшлар ишлари агентлиги вилоят бошқармаси бошлиғи Ҳусан Тўхтаевлар ёшлар фестивали доирасидаги тадбирлар хусусида иштирокчиларга батафсил ахборот бердилар.\nҚайд этилганидек, вилоятда 11 — 13 июнь кунлари бўлиб ўтадиган Ёшлар фестивали доирасида 103 та маданий-маърифий, спорт тадбирлари ҳамда турли йўналишларда кўрик-танловлар ўтказилади. Жумладан, Фестивалнинг 1-куни Самарқанд шаҳрида 13 та, туман ва шаҳарларда 30 та, 2-куни Самарқанд шаҳрида 11 та, туман ва шаҳарларда 6 та, олий таълим муассасаларида 39 та, 3-куни 4 та тадбир ва лойиҳалар ўтказилади.\nФестивалда, секторлар кесимида спорт мусобақалари, муваффақиятга эришган тадбиркорлар билан мотивацион учрашувлар, интеллектуал ўйинлар, ҳарбий-ватанпарварлик лойиҳалари, 3 кун давомида таниқли санъаткорлар иштирокида гала-концерт дастурлари, киберспорт мусобақалари, кам таъминланган оила фарзандларининг туристик марказларга ташрифлари, «Ёшлар дафтари»га киритилган ёшларга асбоб-ускуналар топшириш маросимлари бўлиб ўтади.\nУч кун давомида ўтказиладиган тадбирларга вилоятнинг 1 миллионга яқин ёшларини қамраб олиш режалаштирилган. Энг асосийси фестиваль доирасида ўтадиган тадбирларга «Ёшлар дафтари», «Аёллар дафтари» ҳамда «Темир дафтар»га киритилган оила фарзандлари, ишсиз ёшлар, профилактик-пробация ҳисобига олинган, ижтимоий ҳимояга муҳтож ёшларни қамраб олиш мақсад қилинган.\nФестиваль Амир Темур, Алишер Навоий, Мирзо Улуғбек ҳайкали пойига турли соҳаларда фаолият олиб бораётган ёшлар иштирокида гул қўйиш маросимлари ҳамда Регистон майдонидан университет хиёбони бўйлаб Амир Темур ҳайкали ортигача ёшларнинг байрамона юриши билан бошланади.\n— Фестивалнинг бошқа вилоятларда ўтаётган лойиҳалардан фарқли жиҳатлари тўғрисида гапирадиган бўлсак. аввало вилоятда ёшларнинг интеллектуал салоҳиятини ошириш мақсадида ҳар бир туман ва шаҳар ҳокимлари сардорлигида тузилган жамоалардан иборат таркибда «Заковат» интеллектуал ўйишлари ўтказилади, — дейди вилоят ҳокимининг ўринбосари Х. Очилов. — «Ўзбекистон ёшлари-кеча, бугун ва эртага» шиори остида «Ҳоким ва ёшлар» учрашуви бўлиб ўтади ва учрашувда вилоят ҳокими стипендияси ва стартап лойиҳалар ғолибларини тақдирлаш маросимлари ташкил этилади.\nҲар бир ҳудуднинг имкониятидан келиб чиқиб ва азалдан ота-боболаримиздан қолган бой маънавий меросларни келгуси авлодларга етказиш мақсадида Нуробод туманида «Чўпон отарида суҳбат» мавзусида чорвадор-чўпонлар ва ёш чўпонларнинг гулхан атрофидаги давра суҳбати ўтказилади.\nРегистон майдонида расмий очилиш маросими ва концерт дастури, Самарқанд шаҳрининг Қорасув массивида «Замонавий қўшиқ ва рақс» шоу дастури, фестиваль якуни бўйича «Янги Ўзбекистон ёшлари, бирлашайлик!» шиори остида Самарқанд халқаро аэропорти майдонида катта гала-концерт дастури намойиш этилади.\n— Бу фестиваль вилоят ёшларининг бир умр хотирасида қолиши керак ва бунинг учун биз барча саъй-ҳаракатларни амалга оширишга тайёрмиз, — дейди Ёшлар ишлари агентлиги вилоят бошқармаси бошлиғи Ҳ.Тўхтаев. — Кўриб турибмизки, шу кунларда вилоятимизда барча саъй-ҳаракатлар ёшларимиз учун бўлиб турибди ва буни бевосита мазкур фестиваль орқали ҳам билиш қийин эмас. Вилоят ёшларининг етакчиси сифатида барча ёшларимизни мазкур фестивалда фаол иштирок этишга чорлаб қоламиз.\nАнжуман давомида журналист ва блогерлар томонидан ҳам қатор фикр-мулоҳазалар билдирилди ҳамда уларни қизиқтирган саволларга атрофлича жавоб қайтарилди.


Миллий жамоамиз собиқ футболчиси ўзбек клубига мағлуб бўлгач, бир ойдаёқ Қозоғистон клуби бош мураббийлигидан ҳайдалди. Аслида нима бўлганди?\nПайшанба, 27 Феврал\nЎзбекистон миллий жамоаси собиқ футболчиси Владимир Маминов 14 январь куни Қозоғистоннинг беш карра чемпиони «Ақтўбе» клуби бош мураббийи этиб тайинлаганди. Аммо орадан ропа-роса бир ой ўтиб, 14 февраль куни «Ақтўбе» Туркиядаги йиғин доирасидаги ўртоқлик учрашувида Навоийнинг «Қизилқум» клубига мағлуб бўлгач (1:2), учрашувнинг эртасигаёқ қозоқ клуби бошқаруви раиси Артур Смагулов Туркияга етиб келиб, Владимир Маминовни клубдан ҳайдади. Хўш, аслида нима бўлганди? Қуйида Tribuna.uz мухбири воқеалар ривожини кузатиб, миллий жамоамиз собиқ футболчисининг тақдирига қизиқди.\nГейнрих билан бирга қуйи лигага тушиб кетган чемпион жамоа\nЯқин йилларгача Европа Чемпионлар лигаси ва Европа лигаси саралаш босқичларида қатнашиб юрган Қозоғистоннинг «Ақтўбе» клуби ҳозирга келиб қийин дамларни бошдан ўтказмоқда. 2019 йилги мавсумда жамоанинг бир қатор футболчилардан қарздорлик ҳолатини бартараф этмагани учун ФИФАнинг қарорига кўра, «Ақтўбе»дан 12 очко олиб ташланди. Охир-оқибат клуб инқироздан чиқа олмади ва 2019 йилги мавсум якунига кўра, Қозоғистон Премьер-лигасида сўнгги 12-ўринни эгаллаб, ўз тарихида илк марта қуйи лигага равона бўлди.\nНатижада клуб муассиси саналмиш Ақтўбе вилояти ҳокимияти қарорига кўра, жамоа раҳбарияти тўлиқ таркибда истеъфога чиқарилди. Шу жумладан, жамоа бошлиғи лавозимида фаолият юритаётган ҳамюртимиз Александр Гейнрих ҳам клубни тарк этишга мажбур бўлди.\nЯнги раҳбарият ва Маминовнинг тайинланиши\n2019 йил якунида Ақтўбе вилояти ҳокими Ундасин Ўрозалин клубни ўз назоратига олганлигини маълум қилиб, клуб бошқарув раиси сифатида ҳокимият структурасидаги ёш кадрлардан бири Артур Смагуловни тайинлади. Клуб бош менежери сифатида сербиялик Горан Велькович иш бошлаган бўлса, орадан икки ҳафта ўтиб, 14 январь куни бош мураббий сифатида Владимир Маминов тайинланди.\nРаҳбарият ва мураббийлар олдига янги мавсум олдидан таркибни шакллантириш, хориж йиғинини пухта ўтказиб, «Ақтўбе»ни яна Премьер-лигага қайтариш вазифалари қўйилди.\nАммо жамоа таркибини Маминов бошқарувида эмас, у келганча шакллантириш бошланган эди. Клуб бошқарув раиси Артур Смагулов футболчи бўлишни истаган барча ҳаваскор ёшларни «Ақтўбе» машғулотларига кўрикка чақириб, таркибдан ўрин олганлар жамоа билан хориж йиғинига олиб борилишини маълум қилди. Раҳбариятнинг бу қарорига мураббийлар штаби аралаша олмади.\n5 миллион долларлик бюджет ва катта сарф-харажат\nНатижада «Ақтўбе» Туркиядаги йиғинда жамоа раҳбарияти, мураббийлар штаби, персонал ва маъмуриятидан ташқари, 40 нафар футболчи билан йўл олди. Бу жуда кўп эди. Бош мураббийи Маминов якуний йиғинда қўл остидаги футболчиларидан ташқари ҳаваскорларни ҳам синаши талаб этиларди. Клуб Анталиядаги йиғиндан аввал Маминовнинг розилигисиз, бош менежер Горан Велькович таклифи билан қозоғистонлик аксарият футболчилар билан шартнома имзолашга ҳам улгурганди.\nМаълум бўлишича, сербиялик бош менежер Туркиядаги йиғин давомида меҳмонхона тўлови, транспорт, майдон ижараси ва клуб спорт либослари учун бозор нархидан анча кўп миқдордаги маблағни сарфлаган. Шунга қарамай, «Ақтўбе»нинг йиллик бюджети бунга йўл қўйган. Сабаби қуйи лигага тушиб кетган жамоа учун маҳаллий ҳокимият буюджети ҳисобидан анча кўп - йиллик 2 миллиард тенге, яъни 5 миллион АҚШ долларидан кўпроқ смета тасдиқланган. Ажабланарлиси, икки ҳафталик йиғин давомида катта харажатлар қилган сербиялик менежер клубда расмий мақомда фаолият олиб бормаган.\n«Қизилқум»га мағлубият ва Маминовнинг хайдалиши\nДастлабки йиғинни Маминов қўл остида ўтказган «Ақтўбе» тўрт ўйинда бир ғалаба, битта дуранг, икки мағлубиятга учради. 14 февралдан Туркиядаги иккинчи йиғинга киришган ақтўбеликлар Навоийнинг «Қизилқум» клубига қарши майдонга тушиб, мағлубиятга учради. Айнан ушбу ўйиндан кейин воқеалар ривожи ўзгариб кетди. Клуб бошқарув раиси Смагулов зудлик билан Туркияга етиб келиб, Маминовни клубдаги ишидан озод этди. Клуб расмий сайти эса бош мураббий истеъфога чиқарилгани ҳақида эмас, жамоанинг Туркиядаги йиғинини тарк этганлиги ҳақида эълон қилди.\n«У жамоани бошқара олмади» - клуб раҳбари мураббийнинг истеъфосини изоҳлади\nКўп ўтмай, Смагулов Маминовни нега жамоадан ҳайдаганлигини клуб расмий сайти орқали эълон қилди:\n«Владимир Александровични жамоанинг Туркиядаги ўртоқлик ўйинида қайд этган қониқарсиз натижалари учун эмас, клубдаги ички ҳолат жуда ёмон эканлиги учун бўшатдик. Маҳаллий ўйинчилар ва бошқа футболчилар ўртасида зиддиятлар келиб чиқа бошлаганди. Жамоанинг ўйинида ҳам ўсиш кузатилмади. У жамоани бошқара олмади. Бунинг учун мураббий жавогар саналади. Клубга масъул шахс сифатида чора кўришга мажбур эдим. Бош мураббий билан бирга бош менежери Горан Велькович ҳам клубни тарк этди» - деган клуб раиси.\n«Клубдан кетганим йўқ» - Маминов истеъфони рад этмоқда\nЎз навбатида клуб бош мураббий кетганлигини эълон қилган бўлса-да, Владимир Маминов клубни расман тарк этмаганлигини айтади. Бу ҳақда унинг ўзи ёзиб олган видеоларида маълум қилган.\n«Клуб раҳбари машғулот вақтига келиб, мени вазифамдан озод этганлигини оғзаки маълум қилди. Аммо истеъфога чиқарилишим ҳақида ҳеч қандай расмий хабарнома олганим йўқ. Машғулотларни жисмоний тайёргарлик бўйича мураббий олиб бормоқда, мен ҳеч қаерга кетганим йўқ, иш жойимдаман. Раҳбарият майдонга чиқиб жамоа билан ишлашимга тўсқинлик қилмоқда. Улар футболчиларни менга қарши интервью беришга чақирмоқда» - дейди Ўзбекистон миллий жамоаси собиқ футболчиси барча жараённи ўзи телефони орқали видеога муҳрлаб.\n«Биз сизни эмас, раҳбариятни эшитамиз – сиз мураббий эмассиз». Футболчилар Маминов билан машғулот ўтказишдан бош тортишди\nЭътиборлиси, Маминовнинг видеоёзувларидан бирида футболчилар клуб раҳбарияти буйруғига асосан унинг қўл остида машғулот ўтказмасликларини айтишган.\nҚуйидаги видеода шундай сўзларни эшитиш мумкин: «Сиз билан бирга машғулот ўтказмаслик ҳақида буйруқ беришди. Биз уни (Артур Смагулов) эшитамиз, сизни эмас. У сиздан каттароқ лавозимда, у клубда асосий шахс. Унинг буйруғи биз учун муҳимроқ. У сиз мураббий эмаслигингизни айтди» - дейди видеода футболчилардан бири.\nБарчаси қандай якунланди?\nҚарийб бир ҳафта давом этган клубдаги можаролар Владимир Маминовнинг расман истеъфога чиқарилиши билан якунланди. Маълумотларга кўра, аксарият футболчилар чинданам бош мураббийнинг ишидан норози бўлишган. Улар машғулотларни жуда зерикарли ва фойдасиз деб билишган. Танқидлар ва «футбол одами» эмаслиги ҳақидаги гапларга қарамай, клуб бошқарув раиси Артур Смагулов ўз ишини давом эттирмоқда.\nБугунга келиб Владимир Маминов ўрнига россиялик мутахассис Алексей Петрушин «Ақтўбе» бош мураббийи этиб тайинланди. У бунгача Қозоғистоннинг «Қайрат» ва «Ордабаси» клубларини бошқарган. Янги мураббий иш бошлагач, «Ақтўбе» бир қатор легионер футболчилар билан шартнома имзолаб, янги мавсумга тараддуд кўрмоқда. Ҳозирда яна ишсиз қолган миллий жамоамиз собиқ футболчиси Владимир Маминов эса қозоқ клубидан товон пули ундирилишни истамоқда.\nҚозоғистон Владимир Маминов Ақтўбе\nОЧЛ. «Тракторсози» — «Шаржа» баҳсида ҳам ғолиб аниқланмади


Таниқли шоир Азиз Саид шеъриятидан.\nШундай камтарин, дунё ҳавас қилса арзийдиган ёниқ шоирларимиз бор, Худога шукр!\nАзиз Саид Ватанимиз манзарасини қуйидаги мисраларда қойиллатиб акс этдирган.\nЭриб ётар пишган ўриклар\nДунёда ҳали ҳеч бир шоир айтмаган янги гап, янги ташбеҳ.\nПулларини санаётган куз\nМана очофатликнинг қиёфаси ўзига ҳос тарзда акс этдирилган портрет.\nШоирдан қоп-қора қарғиш, хақорату йиғи -сиғи, ўз бошига кул сочган қора фарёд, фитна, гўру кафан, ғийбатлару қон - йиринг килкиллаган тубсиз хандак, тупук тўла қудуқ қолмаслиги керак.\nОддий сўзлар йиғиндисини кимгадир етказиш учун қофия ва мисраларни овора қилмай, оғзаки айтиб қўйса ҳам бўлади.\nСанъат асарлари ақл билан эмас, руҳ билан ёзилади.Руҳ бепоён ҲОЛ. Ақл эса, модда, ҚОЛ, яъни ҚАВЛ.Руҳ билан шеър ёзишни эса Худованди Карим ҳар кимга ҳам ато этавермайди.\nНавоий, Байрон, Пушкин, Есенин, Лоркаларнинг шеъриятига қаранг.Ҳақиқий маънодаги шоирлардан ёруғ, фисқу фасодсиз мангу ўлмас шеърлар ёдгор бўлиб қолади.\nЯхши шеърлар учун сизга минг раҳамат, Азизбек!\nДоимо соғ бўлинг, дўстим!\nДарахтни зўрға кўндирдим\nСўзга айлана олмай қийналар\nРангли шарлар ичидаги\nЁғар эди баҳор ёмғири\nШамол ҳар кун териб келтирар\nТомда қуриган маккапоялар\nҚуёшни қитирлаб кемирар сичқон\nКўкдаги қушларга термилар\nТуёқ тозалаётган шаҳарлик аёл\nҚўлларига ёпишиб қолар\nОлис яйловдаги майсалар саси\nСоғилаётган сутнинг овози\nЎчоқдаги олов овози\nКутиб турар тонг бўсағада\nБир шода анор\nХона деворига осилган\nКўрпани бошига тортар болакай\nХолдор Вулқон туғилган қишлоқ мана шу дарё соҳилига жойлашган.\n(Суратлар сал сифатсизроқ.Лекин борига шукр.)\nБу дала йўли Қорадарё соҳилларига элтади.\n"Мизхаппар" асаримдаги воқеалар мана шу дарё соҳилларида кечади.(Х.В.)\nҚорадарёнинг саёз кечувлари.Биз бу жойлардан сигир ҳайдаб ўтардик.(Х.В.)\nШу анҳор сувларига бақадай сакраб, калла урардик.\nМаслахат қишлоғининг масжиди.\nХолдор Вулқоннинг Фарид Усмонга атаб ёзган шеъри. Улуғ устозларнинг дуолари.\nФарид Усмоннинг сурати ФБ саҳифасидан ўғирлаб олинди.\nФарид Усмонга Ўзбекистон халқ шоири унвони берилса, яхши бўлар эди.\nШундай улуғ инсонлардан бири буюк навоийшунос олим ва математик Омонуллохон Валихонов Боқир (Мансур Ҳалложнинг издоши, Балхда мустабид Махмуд Қатағон фармонига биноан дорга осилган Шох Машрабнинг пири Офоқхўжанинг авлоди, Саййид Омонуллохон тўра) бўлиб, мен бу инсоннинг ҳам назарига тушиш, ва дуоларини олишга мушарраф бўлганман.\nҚотма қорачадан келган, нигохи фикрлари каби ўткир ва теран бу олим билан Андижон адабиёт музейида, шеърият анжуманида учрашиб қолдим ва у менинг шеърларимга юксак баҳо бериш билан бирга аруз вазнида қилган машқларимдаги айрим хатоларимни тўғрилашга ёрдам берди, архаик сўзлар маъно -моҳиятини эринмай тушунтирди.\nУнинг менга сенлаб мурожаат этганидан хафа бўлмадим.Қайтага, шундай улуғ адабиётшунос олим, Пайғамбар алайҳи салоти васалламнинг авлоди мени қалбига яқин олди дея хурсанд бўлдим.\nУстоз адиб, лирик шоир Олимжон Холдорнинг дуосини олганман.\nОлимжон Холдор шундоқ кўчада қўлларини дуога очиб: Буюк шоир бўлинг, бошқа гап йўқ, омин Оллоху Акбар дея юзларига фотиха тортдилар.\nЁниқ шоир Фарид Усмон эса, менга илк бор шеър ёзиш техникасини ўргатганлар.\nУ Мухторхон Эшонхўжаевич Умархўжаевдир. Бу инсон немис тили бўйича мутаҳассис олим.У ўзининг немис тили шеваларидаги сўзлар таснифотига бағишланган докторлик диссертациясини Германияда ёқлаганлар.\nГерманияни бошдан оёқ кезиб, оддий немисларнинг ўзларига ҳам маълум бўлмаган шева сўзларини тўплаб, уларнинг келиб чиқиши, мазмунини изохлаб, таснифлаганлар.\nБир куни Мухторхон аканинг иш кабинетида суҳбатлашиб ўтирарканмиз, у инсон кутилмаганда: -Шоир, кеча телевизорда сиз ҳақингиздаги лавҳани кўриб, ўқиган шеърларингизни эшитиб, келин аянгизга: -Қарагин, бизда қандай зўр шоирлар бор дея фахрландим -дедилар.\nҲа, буюк олим Мухторхон Умархўжаев бировнинг муваффақиятидан астойдил қувонадиган пок қалбли инсон.\nВатанда яшаб юрган пайтларим, бир кеча ғаройиб туш кўрдим. Тушимда иккита фаришта оёқлари ерга тегмай, ҳавода муааллақ турар, уларнинг бири оппоқ, тирик кабутарни ушлаб олган эди.Кабутар оёғига букланган қоғоз маҳкамланганди. Иккинчи фаришта чиройли жилмайиб, кабутар тутган фариштага қараркан, менга ишора қилиб: Бу ўзиники, бер унга деди. Кабутар тутган фаришта қуш оёғидаги қоғозни менга топширгач, уйғониб, ғалати аҳволга тушиб қолдим.Хотинимга тушимни сўйларканман, уни қўрқитиб: - Тушимда фаришталар мактуб ташлаб кетишди. Афтидан менга у дунёга жўнаш учун чипта келдиёв.Куним битган кўринади. Мабодо менга бир нарса бўлса, болаларни эхтиёт қил.Қўлёзмаларим йўқ бўлиб кетмасин.Эҳ аттанг, қанча шеър, ҳикояю романлар ёзмоқчи эдим.Наҳотки энди нийятимга етолмай, ўлиб кетсам -дедим мен, афсусланиб.\nХотиним бечора бўлса: -Э, шоир, нафасингизни иссиқ қилсангизчи - деди, йиғламсираб. Шу пайт нима учундир шеър ёзгим келиб, стол лампасини ёқдимда, бир зумда "Ватан" деган шеърни ёзиб қўйдим. Эртасига ишга борсам, йўлда мошина - пошина уриб кетиб, пўк этиб ўлиб турмай -деган хаёлда ишга бормасликка қарор қилдим.Эрта билан эса, қазоси етса, қози ўлибди деган мақолни эслаб, қазодан қочиб қутилиб бўладими дедиму, таваккал ишга жўнадим.Кечгача ҳавотирланиб юрдим, лекин фожиа юз бермади. Шундан сўнг, фаришталар келтирган мактуб "Ватан" шеъри эканини англаб етдим.Йиллар ўтиб, мен ҳорижда яшаётганимга қарамай, у шеър Ватанимда, серсаҳифа бир газетанинг муқовасида эълон қилинди. Шунда мен ўша шеърни ростдан ҳам фаришталар олиб келганига юз фойиз амин бўлдим. Шунақа мўъжизалар ҳам юз бериб турар экан бу ҳаётда, азизлар.\nТо абад бошинг омон бўлсин, товонингман Ватан.\nҚимтиниб бир чеккада юрган ёмонингман, Ватан.\nЧор тараф зулмат, туман, увлайди минг минглаб шоқол,\nТо саҳар гулҳан ёқиб чиққан чўпонингман, Ватан.\nБарча жим, тилсиз пусиб, мум тишлаганда ҳайқириб,\nҲақ сўзин дор остида айтган забонингман, Ватан.\nБўлмасин оввора ёв ойболта қайраб қатлима,\nҚатл этиб ўлдирса ҳам, ўлмас омонингман Ватан.\nЮртда Вулқон чўққидек бошим булутлардан баланд,\nЁв учун мангу ўтиб бўлмас довонингман, Ватан!\nМангу сўнмас машъала каби зулматли йўлларимизни беминнат ёритгувчи бобомиз Алишер Навоий ҳақида янги мақола.\nНавоийдан ибратланмоғимиз керак\n(Ҳазрат Навоийдан ҳам донишмандроқ бўлиб кетган кимсалар бу мақолани ўқимасин)\nПиримиз Амир Алишер Навоий ҳазратлари узоқ йиллар султон Хусайн Бойқаро саройида вазири аъзам вазифасида хизмат қилганлари тарихдан маълум.\nШу ерда бир ҳақли савол туғилади.\nНега барча бирдай ҳурмат қиладиган мулохазали, шарқ шеъриятининг баҳайбат, сўнмас қуёши, донишманд шоир Алишер Навоий подшо саройида хизмат қилдилар?\nНега унинг шеъру ғазалларида хақорат, ношукурлик, мангу норозилик, қарғишу қора фарёд, ғийбату фисқу фасод кўринмайди, диний ва дунёвий фанатизм, миллатчилик, ирқчилик каби ғоялар кўзга чалинмайди?\nЁ Пайғамбар Алайхиссалом хадисларига арбаъинлар ёзган Навоийнинг шаръий, фиқхий маърифати, диний ва дунёвий илми, саводи етарли эмасмиди?\nНега Алишер Навоий шеърияти асрлар оша, барча даврларда, ҳатто худосиз жамиятларда ҳам қатағонга, тазйиқу тақиқларга учрамади, лаънатланмади, аксинча,бирдай буюк ҳурматга, эҳтиромларга сазовор бўлди?\nБугунги давримизда ҳам бобомиз ҳазрати Навоий халқимизнинг энг буюк ва ардоқли шоири бўлиб қолаётганига сабаб нима?\nНега Мир Алишер Навоий ҳазратлари:\nОлам аҳли билингиз иш эмас душманлиғ,\nЁр ўлинг бир бирингизға, ки эрур ёоорлиғ иш.\nНега "уммат аҳли билингиз" ёки "миллат аҳли, ёинки аҳли ирқ билингиз" дея ёзмадилар?\nЛоақал "Дунё аҳли билингиз" деб ҳам қўймадилар?\nНега шоир ОЛАМ аҳлига мурожаат қилмоқда?\nОлам тушунчаси чексиз галактикаларни, қуёш системларини, поёнсизликни англатадику.\nНечун Ҳазрати Навоий ИЛМИ ҚОЛга эмас, ИЛМИ ҲОЛга эргашдилар, сиёсий исломни эмас, тариқат йўлини танладилар?\nНега мутлақ ҳокимликка, подшоликка, тожу тахтга интилмадилар, маишатга, айшу ишратга, хашаматга, молу матога меҳр қўймадилар?\nНима учун уни подшо салтанатдан четлатсада, мамлакатдан бутунлай қувиб чиқармади, зиндонларда канаю битга талатиб, тириклай чиритмади, бошини жаллод кундасида кесдирмади ё дорга осдирмади?\nЧунки Навоий ўз асарларида умуминсоният дарди қайғуларини куйлади, инсониятга, барча одам болаларига бирдай тегишли муҳаббат ва фалосифа мавзуларида ўз ўқувчисини ҳайратлантира оладиган даражадаги нафис, теран, руҳ билан ишланган гўзал сўз санъати намуналарини яратиш билан машғул бўлдилар.\nНавоийда илоҳий истеъдод билан бирга одамзод учун энг зарур жихатлар: камтаринлик, ҳалимлик, тавозуъ ва энг муҳими, инсонни эл назаридан қолмаслигига кафил бўлгувчи фазилат - ОДОБ бор эди.\nУ инсонда одамни маънавий ҳалокатга элтгувчи кибр иллати, хасад, макр йўқ эди.\nНавоий гарчанд сўздан ҳар қандай шакл яратиш қудратига эга бўлсада, подшоларни ёки бошқа оддий одамларни мазаммат қилмади, тахқирламади, устидан кулиб, роҳатланмади.\nШу яхши фазилатлари учун Худои Таоло уни муносиб тақдирлади, мукофотлади, унга буюк илҳомлар, олий мартабалар, юксак иззату ҳурмат, элнинг, инсониятнинг қиёматгача битмас туганмас меҳру муҳаббатини ато қилди.\nДарвоқеъ, шоирнинг ёки бирор инсоннинг буюклигини, азиматини унинг айтаётган гапларидаги сўзлар залворидан осонгина билиб олса бўлади.\nҚаранг, Алишер Навоий, кўриниши одми, содда сўзлари билан олам аҳлига, унсу жинсга, тамоми онгли, идрокли мавжудодларга мурожаат қилиб, душманлик келтириб чиқаргувчи фисқу фасоддан тийилишга,фисқу фасод сабаб бир бирларини ўлдириб, оний чақиндай, йилдиримдай йилт этиб ўтгувчи бу арзимас муваққат умр мобайнида оғир гунохлар ботқоғига ботмасликка, охиратини куйдирмасликка, динидан, миллатидан, ирқидан қатъий назар барча халқлар дўст -биродар бўлиб, бир оила фарзандларидай тинч -тотув, ўзаро уйғун яшашга чорламоқдалар.\nЛекин биз ўзбекистонликлар бу насихатга қулоқ тутдикми, тутяпмизми?\nАксинча, ақл билан иш юритиб, мавжуд муаммоларни қиличсиз, қонсиз, муросаи мадора йўли билан хал қилиш ўрнига, асрлар оша турли бахоналар билан улусни урушга чорлаб, кўринмас душманлар тамонидан қўлимизга тутқазилган пантуркизм, жадидизм туғини кўтариб, ура ура қилиб, миллион миллион бегунох одамларнинг қирғин бўлишига, муаззам шаҳарларимиз вайрон бўлишига, юртимиз ер остки ва устки бойликларининг аёвсиз талон тарож қилинишига сабабчи бўлдик ҳалос.Кўпчилик ҳамюртларимиз, учинчи кучлар тузиб берган ғояларга алданиб, йўлдан озиб, ҳануз ўз ўзанини топа олмай, сиёсат сахросида тентираб юрганлари ғоят ачинарли.Биз ўрмонга дарахт кесгани кетаётган буратиноларга ўхшамаслигимиз, аксинча, вақт борида зулматли йўлларимизни мангу сўнмас машъала бўлиб беминнат ёритгувчи Навоийга қайтмоғимиз керак.\nБиз Ўзбекистонликлар ўзимизни Амир Алишер Навоийнинг меросхўрлари дея хисоблаб юриш билангина кифояланмай, донишманд бобомизнинг шеъру ғазалларидаги ҳикматлар мағзини чақмоғимиз, улардан тўғри хулоса чиқармоғимиз, амалга оширган ҳайрли ишларидан, ҳаёт йўлларидан ибратланмоғимиз керак.\nКундуз соат 12:49.\nШоир пойида, яъний жойида...\nИстеъдодли шоира Хосият Рустамова\nХосият Рустамова шеърияти ҳақида\nХосият Рустамова одамлар: "Старые веееещи!" дея ҳайқириб юрадиган эски тускилар бозоридан Пушкиннинг суратини сотиб олади ва ёмғир савалаётган кўчадан мамнун одимлайди. Пушкиннинг сурати, сершовқин бозор, кулранг осмон ва ёмғир. Хосият уйига бориб, Пушкиннинг суратини хонасининг деворига осиб қўяди.У ерда Пастернак, Цветаева, Ахматова.Хосият хурсанд. У энди ёлғиз эмас.Квартирада яна бир шоир сигарет тутунларининг қуюқ туманлари аро шеър ёзмоқда.У ўрилган ўтларни эшакка юклаётганда бир зум тин олиб, каккунинг ҳасратли овозига қулоқ тутган чоғларини, олис воҳани соғинган.У ўша Хосият Пушкиннинг суратини эхтиётлаб одимлагувчи кўчаларни ўйчан савалаётган ёмғир каби қитирлатиб шеърлар ёзаётир.Бу Қўчқор Норқобил.Ҳа, Хосият Рустамова билан Қўчқор Норқобил худди Ҳамид Олимжон билан Зулфиядай, Сайид Аҳмад билан Саида Зунуновадай бир қушнинг икки қанотидирлар.Бу қанотлар қайрилмасин.Замонавий адабиётимиз деразасини Хосият Рустамова каби истеъдодли шоиралар ва шоирларнинг ёмғирли шеърлари чўқиб, ўйчан пичирлайверсин.\nРоман Холдора Вулкана "Жаваронки поют над полем". Читать онлайн.\nЭнди куни бўйи юраман ўйлаб,\nОғриган бошимга соласан ғамни.\nҚушча, ўзимда йўқ нарсани сўраб –\nЖуда хижолатга кўйдинг одамни.\nЖовдираб қарайсан қафасдан отсам –\nБир ҳовуч ушоқ, дон, сув ва майсани…\nОзодликдан бошқа ҳамма нарсани…


Бош саҳифа СуҳбатларАдабий танқиднинг ҳаётий зарурати (атоқли олим Сувон Мели билан суҳбат) (2015)\nБугунги адабий жараёнда танқиднинг ўрни, мавқеи, таъсири ҳақида ижодкорлар, адабиётшунос ва тадқиқотчиларда турли хил фикр-мулоҳазалар мавжуд. Айримлар мунаққидларни сусткашликда айбласа, адабий-бадиий нашрларни, танқидчиликка доир чоп этилаётган китоблар, тўпламларни ўқиб, кузатиб бораётганлар бу соҳада жиддий ишлар амалга оширилаётгани, ижод жараёнида танқиднинг фаоллигини эътироф этишади. Аслида ҳар иккала қарашда ҳам жон бор. Негаки, бугунги ижод жараёнининг залвори, нашр этилаётган асарлар сони, салмоғи адабий танқид олдига тезкор, ҳозиржавоб ва янада фаол бўлиш талабини қўймоқда. Қолаверса, бадиий тафаккурда содир бўлган эврилишлар ҳам жиддий адабий ҳодисаларни жаҳон адабиёти контекстида, умуминсоний, умуммаданий мезонлар орасида таҳлил ва талқин қилишни тақозо этаётир…\nИстиқлол адабиёти — янги даврнинг янгиланаётган бадиияти танқидчилик олдига, танқидчилик зиммасига қўяётган вазифалар, долзарб фикр-хулосалар, шубҳасиз, адабий-бадиий тафаккурнинг ривожига, ўсиш-ўзгаришлар, пировард натижада, улкан ижодий ютуқларга омил бўлади. Шу мақсадни кўзлаб таҳририятимиз танқидчиликнинг бугунги даражаси, ютуқ ва камчиликлари, муаммолари муҳокамасига бағишланган туркум чиқишларни режалаштирган. Ушбу сонда айни мавзуда Ўзбекистон Ёзувчилар уюшмаси Танқид ва адабиётшунослик кенгаши раиси, таниқли олим Сувон МЕЛИнинг фикр-мулоҳазалари билан танишасиз.\n— Бугунги ижодий жараёнда адабий танқиднинг мавқеи, ўрни, таъсир кучи қандай?\n— Саволга бевосита жавоб беришдан олдин, рухсатингиз билан, зарурий бир кириш қилсам. Адабий танқид ўз-ўзича суверен, мустақил ҳодиса эмас. Номиданоқ аёнки, у бадиий адабиётга чамбарчас боғлиқ, унга эш ҳодиса. Боғлиқликнинг ҳам тури кўп. Адабий танқид ва бадиий адабиётнинг боғлиқлиги сабаб-оқибат, яъни бири иккинчисидан қатъий келиб чиқадиган эмас, балки функционал. Бошқача айтганда боғлиқлик эркли ўзгарувчан миқдор, аргументнинг ўзгаришига қараб ўзгариб турадиган, боғлиқ, тобе ўзгарувчан миқдор сифатидаги алоқадорликка мос келади. Яъни илк дастак бадиий адабиёт эмас, балки ижтимоий воқеликдир. Ундан сўнг бадиий адабиёт, ундан сўнг адабий танқид. Агар биз ушбу икки ҳодиса, ижтимоий воқелик ва унга мос равишда бадиий адабиётнинг кескин ўзгарганини қайд этмас ва бу ўзгаришлар моҳиятига назар ташламас эканмиз, адабий танқиднинг бугунги аҳволига тўғри ва объектив баҳо бера олмаймиз.\nБаъзан аргумент ва функция ўрин алмашиши мумкин, яъни жиддий танқидий тафаккур бўлғуси катта адабиёт учун йўл очиб бериши мумкин.\nМустақиллик ўзбек халқи тарихида мутлақ янги даврни бошлаб берди. Назаримда ушбу мутлақ янгилик бадиий адабиёт томонидан қалбан тўлиқ ҳис этилмаётир, Истиқлол руҳи ва виқорига мос Катта адабиёт яратилмаётир. Мен бу билан адабиётимиздаги қатор ютуқларни камситмоқчи эмасман. Лекин мустақил Ўзбекистоннинг дадил одимларини тан олган жаҳон ўзбек адабиётини биз кутган даражада эътироф этган эмас.\nДарвоқе, буюк файласуф Ҳегел қайд этганидек, фақат руҳ ҳақиқий тарихий тараққиётнинг ҳаракатлантирувчисидир. Шундай экан, чорак аср давомида руҳ ҳам ўзгарди. Истиқлолнинг илк ўн йиллигида ёзилган Президентимизнинг “Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари” асарида таъкидланганидек, “Ўзбек халқи Руҳининг тикланиши, миллат маънавий-ахлоқий идеалларининг шаклланиши чуқур миллийлик билан умуминсонийлик чамбарчас боғлиқ бўлган ҳодисадир” (143-бет). Яна шу асарда айтилган Мустақиллик йилларида вужудга келган “Ягона маънавий-руҳий негиз” юксак бадиий асарлар вужудидан макон топиши лозим. Шундай бўлган тақдирда жаҳонни лол қолдирадиган гениал асарлар яратилар балки.\nДарҳақиқат, ижтимоий воқелик ва жамият ўзгарди. Бадиий адабиёт ҳам ўзгарди. Лекин бадиий адабиётнинг ўзгариши ҳамиша ҳам мақбул томонга бўлди, дейиш қийин. Модернистик йўналишдаги талай асарлар адабиётимизни замонамизнинг талаб-эҳтиёжларидан, миллий заминдан йироқлаштирди. Дунёнинг қайси бир пучмоғида туғилган намуналар адабий воқелигимизга кириб келди. Улар адабий-маърифий жиҳатдан балки фойдалидир, лекин бу йўл адабиётимиз ривожида етакчи бўла олмаслигини вақт очиқ-ойдин кўрсатди. Ҳақиқий катта адабиёт она-Ватан ва унда яшаётган халқ ҳаёти заминида яралиши шоён ҳақиқатдир.\nЮртбошимизнинг “Адабиётга эътибор — маънавиятга, келажакка эътибор” рисоласида айтилганидек, “Чинакам ёзувчи одамларнинг дарду ғами билан яшаши, халқ ичига кириб бориши, ўзи учун илҳомни, янги мавзуларни шу ҳаётдан, унда бўлаётган ўзгаришлардан олиши кераклигини барчамиз яхши биламиз”. Адабиёт ушбу ҳақиқатни амалий жиҳатдан ва қалбан англаши, истиқлол даври ўзбек воқелигида рўй бераётган туб тарихий ўзгаришлар, ундаги диалектик қарама-қаршиликларни кенг ва ҳар томонлама, энг муҳими, бадиий юксак тасвирлаш йўлига ўтиши зарур.\nАйримлар адабий танқиднинг вазифаси чоп этилаётган бадиий маҳсулотга баҳо бериш, унинг яхши-ёмон жиҳатларини кўрсатиш, деб ўйлашади. Бу фикр фақат бир жиҳатдан ўринли. Ҳақиқий адабий танқид жорий адабиётда аксланган замона руҳининг бадиий талқинларини кашф этиши керак, деб ўйлайман. Буюк танқидчи Белинский ёзганидек, “Санъат ҳам, танқид ҳам — замонанинг онгидир. Аммо танқид фалсафий жиҳатдан англаш, санъат эса бевосита англашдир. Ҳар иккисининг мазмуни бир; фарқи фақат шаклдадир. Танқиднинг муҳимлиги ҳам мана шунда”.\nХуллас, жорий адабиётимиз замонавий мавзуга, ўзбек воқелигига ялпи тарзда юз бурмас экан, адабий танқиднинг мавқеи, ўрни, таъсир кучи камлигича қолаверади.\n— Адабий гурунгларда устоз мунаққидлар кўп эсланади. Жумладан, Матёқуб Қўшжоновнинг “очиқ хат”лари, Озод домланинг муросасиз, бироқ холис ва адолатли чиқишлари, Норбой Худойбергановнинг ошкора, аёвсиз танқидий мақолалари тилга олинади. Ана шу устозларимизнинг принципиал чиқишларини давом эттираётганлар борми?\n— Устоз мунаққидларни эсладингиз. Уларни Оллоҳ раҳматига олган бўлсин. Саволга келганда, адабий танқид соҳасида қалам тебратаётганлар бор, ҳатто талайгина. Фақат уларни уюштириш, ижодга рағбат уйғотиш керак, холос. Лекин бир ҳақиқатни қатъий эсда тутмоқ лозим. Ҳозир давр бошқа. Ижтимоий вазият бошқа. Қадимги юнон донишманди Ҳераклит айтганидек, айни бир дарёнинг сувида икки марта чўмилиш имконсиз. Ҳар бир давр мутлақо такрорланмас. Номлари тилга олинган устозлар каби чиқишлар қилиш мумкин. Бунинг учун руҳий шарт-шароит ва фикрни жамоатчиликка етказадиган минбар керак. Адабиётга, маънавиятга боғлиқ газета-журнал муҳарририятлари кескин танқидий мулоҳазалар билдирилган мақолаларга ўз саҳифаларидан кенгроқ ўрин беришлари лозим. Сиз юқорида тилга олган устоз мунаққидларнинг чиқишларини нашр этилгани боис эсламоқдасиз. Агар таҳририят ғаладонларида қолиб кетганида уларнинг ёзилганини билмаган бўлардик, масалан.\n— “Адабий танқид сусайди”, “танқидчилар мудраб қолган”, “танқид ўлган”, деган гаплар Сизнинг қулоғингизга ҳам чалингандир. Баҳоли қудрат шу соҳага аралашиб юрган мунаққид, агар у чиндан ҳам мудраб қолмаган бўлса, бу гапларни эшитганда кўнгли чўкса керак. Шундай эмасми?\n— Саволингиздаги дастлабки икки гапда жон бор, юқорида айтилган фикрларни инобатга олиш шарти билан уларга қўшилиш мумкин. Лекин саволдаги “танқид ўлди” деган жумлага келганда… Танқид ҳеч қачон ўлмайди. Адабиёт ҳеч қачон ўлмагани каби. Фақат унинг шакли, фаолият миқёси ҳамда ифода ва қамров йўсини ўзгариши мумкин. Устоз мунаққид Иброҳим Ғафуров “Янги замонда танқид ўрнини тадқиқот эгаллайди” деб ёзар экан, бу фикрда жиддий асос бор. Ҳозирги вазият шунга дастак бермоқда. Лекин танқид бошқа, тадқиқот бошқа. Танқидда тадқиқот бўлиши яхши, бу унинг ишонтириш қувватини оширади. Лекин адабий танқиднинг етакчи белгиси ижтимоий ҳаёт сари йўналганлик, жорий миллий воқеликка боғлиқлик тадқиқотга хос эмас. Агар юқорида айтилганидек, жорий адабиёт замонавий воқеликка юз бурса, ижодкорларимиз халқ ичига кириб борса, замонамиз қаҳрамонларининг чинакам бадиий образлари яратила бошланса, адабий танқид ҳам ўз мавқеини тиклаши тайин.\nКўнгил чўкишига, оғринишига келганда, илож қанча, тўғри гап туққанингга ёқмаса-да, чидашга тўғри келади. Тўғри гап барибир тўғри-да.\n— Айрим ҳамкасблар “бозор адабиёти”, “кўча адабиёти намуналари”ни танқид ўз тиғига олиши керак, дейди. “Танқиддан тубан” деб қараладиган бундай китобларнинг маънисизлигини таҳлил қилиб, далиллаб, асослаб бериш танқидчиликнинг вазифалари сирасига кирадими?\n— Сиз айтаётган “Бозор адабиёти” орасида, айниқса, детектив жанридаги қизиқарли ва соғлом руҳдаги асарлар мавжудлигини қайд этмоқ керак. Шунинг учун уларнинг барчасини ялпи тарзда “танқиддан тубан”, деб баҳолаш инсофдан эмас. Лекин барибир уларни том маънодаги бадиий адабиётга, жиддий адабиётга киритиб бўлмайди.\nШунинг учун, саволда айтилганидек, танқид тиғига олинадиган бўлса, улар ўз-ўзидан бадиий адабиёт ҳудудига ўтиб қолган бўларди. Бунда танқид қош қўяман деб, кўз чиқариб қўйиши мумкин. Демак, уларнинг маънисизлигини таҳлил қилиб, далиллаб, асослаб бериш танқидчиликнинг фаолият доирасига кирмайди, десам ажабланманг. Гарчи шундай қилинадиган бўлса, жиддий адабиёт уларни ўзига тенг кўрган ва бундай амал улар учун тарғибот сифатида хизмат қилган бўларди.\nШу жараёнда адабий танқид зиммасида бир вазифа қолади. У юксак бадиий даражадаги асарларни чуқур бадиий-илмий таҳлил қилиш орқали китобхон диди ва савиясини кўтариши, шунда “танқиддан тубан” битиклар зукко китобхон томонидан рад этилишига, яъни ўқилмаслигига эришмоғи керак.\nЯхшини алқаш ёмонни камайтирса ажабмас.\n— Адабий жараёнда танқиднинг ўрни, таъсири, мавқеи суст, деб қаралса, хўш, унда бу соҳани кучайтириш учун нима қилиш керак, деб ўйлайсиз.\n— Адабий танқидни кучайтириш учун нималар қилиш керак? Буни назарий, яъни қилиниши лозим бўлган давомли ва амалий ишларга ажратиш мумкин. Биринчиси ҳақида фикр юритганда, юқорида айтган гапимни бирқадар ўзгартириб айтсам, жорий адабиёт ва жорий адабий танқидни бирдек юксакликка чорлаш, бу борада амалий конструктив йўлларни белгилаб олиш лозим. Бугунги бадиий тафаккур, бадиий онг буюк бадиий асарлар яратиб берсин. Адабий танқидимиз эса аввал яратилган ва бугун яратилаётган тўлақонли бадиий асарларни таҳлил, талқин ва тадқиқ этиш орқали ўзининг юксак талабларини, миллий бадиий-эстетик принципларини шакллантирсин. Уларни умум адабий жамоатчилик онгига сингдирсин. Адабий жараён ва бадиий асарларни таҳлил ва тадқиқ қиладиган турли танқидчилик мактаблари пайдо бўлиши ва самарали иш олиб боришини таъминлайлик.\nАмалий тадбирларга келганда, энг аввало, кенг адабий жамоатчилик иштирокида адабий танқид муаммоларига бағишланган бир йиғин ўтказиб, унда танқидимиз қолоқлиги сабабларини таҳлил қилиш, адабий танқидни буюк келажак сари шахдам одимлаётган мамлакатимиз маънавий ҳаётида муносиб ўрин эгаллаши учун чора-тадбирлар белгилаб олиш зарур кўринади. Ўзбекистон Ёзувчилар уюшмаси, унинг қошидаги танқид ва адабиётшунослик кенгаши яқин ойларда айни шу масалада “Адабий танқид: бугун, эртага” мавзуида катта мажлис ўтказиш тараддудида. Ҳозир умидли ёш танқидчилар ниҳоятда кам. Ўзбек танқидчилиги келажагини бугунданоқ белгилаш лозим. Шунинг учун мазкур йиғинда ёшларнинг фаол иштирокини таъминлаш билан бирга, уларнинг фикр-мулоҳазалари, амалий таклифларини эшитмоқ керак деб ўйлайман.\nЁш ижодкорлар ўртасида адабий танқиднинг нуфузини кўтариш лозим. Бунинг учун ҳар йили ўтказиладиган ёш ижодкорлар семинарлари дастурига адабий танқид номинациясини, албатта, киритиш керак. Ўзбекистон Ёзувчилар уюшмаси вилоят бўлимлари зиммасига ёш адабий танқидчиларни танлаш, тайёрлаш вазифасини юклаш лозим. Токи ёшлар ўзлари ёзган асарларни ўзлари таҳлил қилишсин. Ёш ижодкорлар мунаққидликни шоир ёки ёзувчиликдан нуфузи кам деб ҳисоблашмасин.\nДарҳақиқат, донишмандлардан бири айтганидек, буюк асар ҳақида фикр алмашиш масаласи мана шу буюк асарнинг ўзидан кўра кам аҳамиятга эга эмас.\nАдабий танқиднинг ҳаётий зарурати — шунда.\n“Ўзбекистон адабиёти ва санъати” газетаси, 2015 йил 36-сон\n← Аввалги Аввалги Дания мақоллари (60 та)\nКейинги → Кейинги: Илҳом Алиев: “Тоғли Қорабоғ мустақиллигига асло йўл қўйилмайди”


Наврўз умумхалқ байрами муносабати билан ўтказилган "Устоз-шогирд" деб номланган кўргазма » Kamoliddin Behzod nomidagi Milliy Rassomlik va Dizayn Instituti\nНаврўз умумхалқ байрами муносабати билан ўтказилган "Устоз-шогирд" деб номланган кўргазма\nЎзбекистон Республикаси Президентининг 2018 йил 23 февралдаги “2018 йилги “Наврўз” умумхалқ байрамига тайёргарлик кўриш уни ўтказиш тўғрисида”ги ПҚ-3564-сон қарори ижросини таъминлаш мақсадида институтда бир қатор маънавий-маърифий тадбирлар ўтказиб келинмоқда. Хусусан, Наврўз умумхалқ байрами муносабати билан Тасвирий санъат факультети "Миниатюра ва китоб графикаси" кафедраси ўқитувчиси Аслиддин Калонов ва унинг шогирдлари ижодий ишларидан ташкил этилган "Устоз-шогирд" деб номланган кўргазма ташкил этилди.\n2018 йил 26 март куни мазкур кўргазманинг очилиш маросими бўлиб ўтди. Очилиш маросимида Маънавият ва маърифат ишлари бўйича проректор Д.Н.Раҳматуллаева, Институт Мураббийлар кенгаши раиси Р.Хасанов, "Миниатюра ва китоб графикаси" кафедраси профессор-ўқитувчилари ва талабалари иштирок этишди. Кўргазмада "Миниатюра ва китоб графикаси" кафедраси ўқитувчиси Аслиддин Калонов ва унинг шогирдларининг 30 га яқин ишлари намойиш этилди.\nТадбирни Маънавият ва маърифат ишлари бўйича проректор Д.Раҳматуллаева кириш сўзи билан очиб, Наврўз байрами билан барчани табриклаб, хусусан бугунги кўргазма ташкилотчилари ва иштирокчиларини алоҳида қутлади.\nТадбир доирасида Институт Мураббийлар кенгаши раиси Р.Хасанов, "Миниатюра ва китоб графикаси" кафедраси ўқитувчиси А.Калонов, "Миниатюра ва китоб графикаси" кафедраси мудири Ж.Рашидов сўзга чиқишди.\nТадбир сўнггида кўргазмани ташкил этишда фаол қатнашган иштирокчилар институт дипломлари билан тақдирландилар.\n“Ўзэкспомарказ” кўргазмалар мажмуасида бўлиб ўтган Наврўз умумхалқ байрамида иштирок\nРОССИЯЛИК РАССОМ КЎРГАЗМАСИ\n1-октябрь "Ўқитувчи ва мураббийлар куни" муносабати билан «Устозлар ижодидан» номли кўргазма очилиш маросими


Хозирги вақтда: 14 ноя 2019, 19:26\nМавзу: Юз парвариши\nАссалому алейкум Одинахон опа.Сиздан сурамокчи булган саволим щуки шу кунларда юз парваришида ажинлар ва Хар хил догларга Карши улитка яъни шилликуртдан фойдаланиш кенг таркалди,яъни юзга шилликурт куйиб юргизилади ва шилликурт юрганда коладиган шилликлари фойда берармиш.Шу нарсадан фойдаланишга шар...\n29 сен 2019, 01:11\nМавзу: Эр-хотин муносабати\nМавзу: Бармоқдан оққан қон\nБармоқдан оққан қон\nАссалому алайкум! Дугонам уйда кечки овқатни тайёрлаётиб бармоғини кесиб олиб пластырь ёпиштириб олган экан. Овқатни сувини қуйишда бармоғидаги пластырь овқатга тушиб кетипти. Буни кейинроқ сезиб қолиб овқатдан олиб ташлапти. Бир томонда овқатни уволи, бир томонда қоннинг нажосат ҳукмидалиги ўйлант...\n24 сен 2019, 18:28\nАссалому алайкум. Руҳшунос маслаҳатига охирги ўтган йилларимда жуда эхтиёж сездим, лекин боришга илож қилолмагандим. Ҳудога шукур, ҳозир анча ўзимга келдим, сабаби Аллоҳнинг Ўзи менга ёрдам берди. Фақат бир нарса мени жуда қийнайди, у ҳам бўлса эр-хотин муносабатидаги мувозанат, меъёр. Яширмоқчи эм...\nМавзу: Ажримда мол мулк\nАжримда мол мулк\nАссалому алайкум! Сизлардан ҳаётимдаги ҳолат юзасидан маслаҳат сўрамоқчиман. Оилавий можароларни яхшиликча ҳал қилиб бўлмагандан кейин иш ажримгача етиб борди. Аввалига эрим ўтирган уйимдан ишлаб пул топиб бу уйга қўшмаганим учун ҳайдаб чиқармоқчи бўлди. Чиқаролмагач, домни менга бериб бошқа нарсал...\n04 окт 2018, 08:26\nМавзу: Ўзини айблаш\nАссалому алайкум. Охирги пайтда қаттиқ стрессни бошимдан ўтказдим. Бўлиб ўтган можароларга ўзимни айблаб чарчадим. Албатта қарс икки қўлдан чиқади, мен ҳам беайб эмасман. Лекин уруш жанжаллар кўпроқ бошқаларнинг айби, тинимсиз аралашувлари сабабидан рўй беради. Яхши инсон бўлишга, Аллоҳни розилигига...


Лэмпард Виллиан ҳақида: «Унинг қандай қарор қабул қилишини билмайман»\n«Челси» бош мураббийи Фрэнк Лэмпард яримҳимоячи Виллианнинг жамоадаги келажаги ҳақида гапирди.\n«Бу – унинг қарори, менда бу саволга жавоб йўқ. Мен Виллиан билан жуда яхши муносабатдаман, лекин у қандай қарор қабул қилишини билмайман.\nАгар у яқин кунларда қарорини айтса, яхши бўлади. Албатта, мен Виллиандан жуда мамнунман. У якунланган мавсумда қойилмақом ҳаракат қилди.\nАммо бу – унинг танлови, мен уни ҳурмат қиламан. У «Челси»нинг ажойиб вакили бўлди. Агар у қолишга қарор қилса, клуб ҳам бундан хурсанд бўлади», – деб Лэмпарднинг сўзларини келтиради Goal.\nЭслатиб ўтамиз, Лондон клуби августда эркин агентга айланиши мумкин бўлган футболчи билан музокараларни қайта бошлаган. «Аристократлар» Виллианга 2 йилдан кўпроқ муддатли шартнома таклиф қилишни исташмаяпти, яримҳимоячи эса 3 йиллик битим хоҳламоқда.\nМаълумот учун, «Барселона» Виллианга айнан 3 йиллик шартнома таклиф қилган. Шунингдек, футболчига «Арсенал» ҳам даъвогарлик қилмоқда.


КОМПЬЮТЕРЛАШГАН ТЎҚУВ ДАСТГОҲИ – Telegraph\nКОМПЬЮТЕРЛАШГАН ТЎҚУВ ДАСТГОҲИ\nAsia Star Uzbek-Chinese Trading House March 31, 2017\nAsia Star Uzbek-Chinese Trading House\nТўқимачилик хозирги вақтда юртимизда ривожланмаган соҳалардан бири ҳисобланади. Хомашё ўзимизда ишлаб чиқарилишига қарамай аксарият тайёр маҳсулотлар юртимизга чет элдан кириб келади. Кундан кунга қора бозордаги АҚШ долларининг сўмга нисбатан кўтарилиши маҳсулотларнинг нархи ошишига сабаб бўлмоқда. Бизнинг мутахасислар тўқимачилик соҳасини ўрганиб, шундай хулосага келдилар:\n- 1 кг хомашё бугунги кунда 20.000 сўм атрофида сотилмоқда. Бир килограмм ҳомашёдан ўртача:\n6 дона ёш болалар кийими;\n4 дона аёллар кийими;\n3 дона эркаклар кийимини ишлаб чиқариш мумкин.\n- Битта маҳсулот ишлаб чиқариш учун ўртача 500-1000 сўмлик электр энергия сарф қилинади.\n- Бир ускунада икки сменада ишлаш учун 2 малакали ишчи кифоя қилади. Бир ойда ўртача 3.000.000 сўм ойлик маоши.\nБир ой, 25 иш кунида ўртача 500-1000 дона (маҳсулот тўқимасининг мураккаблигига қараб) ёш болалар кийимини ёки 400-800 дона аёллар ва 350-700 дона эркаклар кийимини ишлаб чиқариш мумкин.\nШундай қилиб, бир дона болалар кийимини ишлаб чиқариш учун ўртача 6.000-10.000, аёллар кийими 10.000-14.000 ва эркаклар кийими учун 13.000-16.000 сўм пул сарф қилинади. Бу ҳисоб китоблар ишлаб чиқариш жойи ўзингизники бўлган ва солиқлар ҳисобга олинмаган ҳолда чиқарилди. Ҳозирги вақтда тайёр маҳсулотлар улгуржи нархда сифатига қараб, 25.000-200.000 сўм атрофида сотилмоқда. Демак, шу ишлаб чиқариш ускунасини қўйиб, шижоат билан меҳнат қилса бир ойда 10.000.000 сўмдан 25.000.0000 сўмгачан соф даромад кўриш мумкин! Бу албатта тадбиркорнинг ўзига, хусусан дизайнерлик қобилияти ва тиришқоқлигига боғлиқ! Даромадни ошириш учун яна тўқимачилик ускунасини қўшиш кифоя қилади.\nУшбу ускуна энг замонавий тўқув дастгоҳларидан бири ҳисобланади. Ускуна тўлиқ компьютер дастури орқали бошқарилади. Ускуна деярли барча усулларда ва бир вақтнинг ўзида 2 усулда тўқиш имкониятига эга. Компьютер хотирасига кўплаб маҳсулотлар моделлари киритилган. Шунингдек, компьютер хотирасига янги моделларни киритиш учун ускуна юқори сифатли камера ва сканер билан жиҳозланган. Бу дастгоҳ ёрдамида кузги ва қишки кийимлар, хусусан турли қалпоқлар, свитерлар, жемпер ва водоласкалар ишлаб чиқариш мумкин.\nНархи: 16 600 USD


Ле Пен бош вазир лавозимига номзодни танлади\n20:06 / 29.04.2017\nФранциянинг "Миллий фронт" партияси ва "Уйғон, Франция" ҳаракати сайловолди иттифоқини шакллантиришга қарор қилди. Бу ҳақда уларнинг етакчилари Марин Ле Пен ва Николя Дюпон-Эньян 29 апрелда ўтган матбуот-анжуманда маълум қилишди.\n"Биз катта республиканча ва ватанпарварлик альянсини тузмоқдамиз. Биз ўзимизнинг ҳукумат дастуримизни биргаликда ҳимоя қиламиз", деб маълум қилди Франция президенти лавозимига номзод Ле Пен.\nЛе Пеннинг айтишича, агар у президент бўлса, Дюпон-Эньянни бош вазир этиб тайинлайди.\nЎз навбатида Дюпон-Эньян кейинги 5 йил давомида мамлакатнинг аввалги йўналиш бўйича кетмаслиги учун французларга сайловларнинг 2-босқичида кимга овоз беришни яхшилаб ўйлаб кўришларини тавсия қилди. "Коалиция тузишимизда биз учун Франция манфаатлари ўз манфаатларимиздан муҳимроқдир", деб айтди Дюпон-Эньян.\nСайловларнинг 23 апрелда ўтган 1-босқичида Дюпон-Эньян номзодини 4,7 фоиз сайловчилар, Ле Пен номзодини эса 21,3 фоиз сайловчилар қўллаб-қувватлашганди.\n7 майдаги сайловларда Марин Ле Пен ва Эммануэль Макрон учрашадилар.\nМарин Ле Пен Николя Дюпон-Эньян сайловолди иттифоқи\nМарин Ле Пен илк маротаба Франция парламентига депутат этиб сайланди\nЕвропарламент Марин Ле Пенни депутатлик дахлсизлигидан маҳрум қилди\nОАВ: Франция ҳукумати Ле Пен ғалаба қозонгудек бўлса нималар қилишни режалаштирган эди?\nФранция ИИВ президентлик сайловининг якуний натижаларини маълум қилди\nМарин Ле Пен отаси қизининг сайловдаги мағлубияти сабабини айтди


03.08.09-ИИБ бошлиғи М.Х.МИРХОЖИЕВга – Huquqbon\n03.08.09-ИИБ бошлиғи М.Х.МИРХОЖИЕВга\nТОШКЕНТ ШАХАР С.РАҲИМОВ ТУМАН ИИБ БОШЛИГИ\nНусхаси: ТОШКЕНТ ШАХАР ИИБ БОШЛИГИга\nС.Ю.Бекходжаевнинг ишончли вакили\n700093 Тошкент, Юнусобод, 4, 15-уй, 27-хонадон\nтел\_факс: 24-82-47; тел: 121-74-47\nСизнинг 27/53-№5043 рақамли 2003 йил 10 июнь санаси билан юборилган жавоб хатингиз мени бениҳоя ажаблантирди.\nМаълумингиз, «Ўзмелиосувтранс» акциядорлик жамияти бошқаруви раҳбари Икром Шарофутдиновнинг аризасига кўра мен ишончли вакили бўлган Сапарбек Юсупович Бекходжаев устидан С.Раҳимов туман ИИБ ходими катта лейтенант Жаҳонгир Маҳкамов материаллар туплай бошлаган.\nЖ.Маҳкамовнинг таклифи билан мен мазкур материаллар билан участка милиция нозири хонасида танишдим. Танишув давомида мен И.Шарофутдинов ҳужжатларни сохталаштирганини Ж.Маҳкамовга кўрсатдим ва дарҳол Сизнинг номингизга ариза ёзиб Ж.Маҳкамовга топширдим.\nАризада делодаги ҳужжатлар сохта бўлганлиги учун уни ёпиш илтимос қилинган эди. Нормал демократик мамлакатда ҳужжат сохтакорлиги аниқ кўриниб турса, унинг муаллифини жавобгарликка тортилади.\nБироқ, жавоб хатингиздан яққол кўриниб турибди–ки, Сиз И.Шарофутдиновнинг сохтакорлигига панжа орасидан қарагансиз. Сиз ҳамон сохта ҳужжатлар билан ҳуқуқ-тартибот органларини чалғитаётган И.Шарофутдиновнинг гапига ишониб (ёки у билан тил бириктириб) юрганга ўхшайсиз.\nДарҳақиқат, Сиз жавоб хатингизда «… ҳуқуқбузарлик содир этилган кундан бошлаб белгиланган муддатдан кечиктирилганлиги туфайли иш кўриш тўхтатилган» дея С.Ю.Бекходжаев ҳуқуқбузарлик содир қилган-у, бироқ белгиланган муддат ўтиб кетгани учун унинг устидан қўзғатилган маъмурий ишни давом эттириш тўхтатилди, демоқчисиз!.\nСизнинг мантиғингиз бўйича Бекходжаев С.Ю. устидан қўзғатилган маъмурий ишнинг тўхтатилиши И.Шарофутдинов тақдим этган ҳужжатлар сохта бўлгани учун эмас, аксинча, яна такрорлайман, С.Ю.Бекходжаев ҳуқуқбузарлик содир қилган-у, бироқ белгиланган муддат ўтиб кетгани учун эмиш.\nИ.Шарофутдинов ўзининг сохта ҳужжатларида С.Ю.Бекходжаевни тўҳмат қилишда (ЎзР ЖК нинг 139-моддаси) айбламоқда. Ушбу модданинг 1-қисмини тўлиқ келтираман (2-қисми С.Ю.Бекходжаевга тўғри келмагани учун):\nТўҳмат қилиш, яъни била туриб бошқа шахсни шарманда қиладиган уйдирмалар ТАРҚАТИШ, шундай ҳаракатлар учун маъмурий жазо қўлланилгандан кейин содир этилган бўлса –\n(катта харфлар билан ёзиш ва тагини чизиш меники – Т.Я.).\nС.Ю.Бекходжаев И.Шарофутдиновнинг қинғир ишлари устидан расмий давлат идораларига аризалар ёзган ва у аризаларини фақат бир нусхада жўнатган. Қандай қилиб бу жараён уйдирма ТАРҚАТИШга қўшилади? Агар С.Ю.Бекходжаевдан ариза олган давлат идоралари унинг аризасини минглаб нусхада кўпайтириб тарқатишган бўлса (бунга ишониш қийин!), бу С.Ю.Бекходжаевнинг айби эмас.\nМаълумингиз, С.Раҳимов туман прокуратураси терговчиси Мурод Эшонқулов ҳам бир вақтнинг ўзида С.Ю.Бекходжаев устидан ЖК нинг худди шу моддаси бўйича жиноий иш қўзғаш учун дело тўплай бошлаган эди. Нима сабабдан? Турган гап, ЖК 139-моддаси 1-қисмининг тагига чизилган қисми бўлганлиги учун М.Эшонқулов С.Ю.Бекходжаев устидан тўғридан-тўғри мазкур модда бўйича жиноий иш қўзғата олмас эди. Шу сабабли бир пайтнинг ўзида С.Раҳимов туман ИИБда С.Ю.Бекходжаев устидан суд орқали маъмурий жазо бериш учун иш қўзғатилган.\nИ.Шарофутдиновнинг найранги билан қўзғатилган ҳар иккала иш ҳам айнан қинғирлиги учун барбод бўлди. Бироқ найранг тўхтамаганга ўхшайди.\nМуҳтарам бошлиқ! Сизни Ўзбекистон Республиаси қонунларини, айниқса Жиноят кодекси моддаларини билмасликда айблаб бўлмайди – Сиз олий маълумотли юристсиз. Шу сабабли юқорида Сизнинг жавоб хатингиздан келтирилган парчанинг мазмунини тушунтириб беришингизни СЎРАЙМАН.


Ўзбекистон мустақиллигининг 30 йиллигини нишонламоқда\n1 Сентябрь 10:10\nTASHKENT. Kazinform - Ўзбекистонда асосий миллий байрам - Мустақиллик куни нишонланмоқда. Бу йил республика суверенитетни қўлга киритганининг 30 йиллигини нишонламоқда, деб хабар беради Kazinform мухбири.\nЎзбекистон президенти Конституцияга ўзгартириш киритишни таклиф қилди Ўзбекистонлик мутахассис Осиё волейбол конфедерацияси бошқарув кенгашига сайланди Аида Балаева Ўзбекистон Кинематография агентлиги раҳбари билан учрашди\nБайрам тадбирлари бутун мамлакат бўйлаб ўтказилади. Энг йириги, албатта, Тошкентда. Байрам арафасида тантаналар республиканинг юбилейига махсус қурилган ва бешта дарахт шохи кўринишида, Ўзбекистон тараққиёт стратегиясининг йўналишларини акс эттирувчи «Янги Ўзбекистон» хиёбонида бўлиб ўтди.\n«Истиқлол» мажмуаси Ўзбекистон мустақиллигининг 30 йиллиги муносабати билан хиёбон ёнида қад ростлади. Қурилиш ўзбек халқининг 3000 йиллик тарихининг тимсолига айланди, миллий ўзига хослик ва Ўзбекистоннинг янги қиёфасини акс эттирди.\nМамлакат Президенти Шавкат Мирзиёев барча ўзбек халқини байрам билан табриклади.\n«1991 йил 31 августда республика тақдирида бурилиш нуқтасига айланган чинакам буюк тарихий воқеа юз берди. Ҳар доим келажакка ишонч билан катта умид билан қарайдиган халқимиз азалий орзусини - давлат мустақиллигини қўлга киритди. Мустақиллик байрамини биринчи маротаба рамзий ном билан аталган бу гўзал боғда - «Янги ўзбекистон« да нишонлаймиз. Сизни ва сизнинг шахсингизда бутун халқимизни самимий табриклайман, сизга энг яхши тилакларимни изҳор этаман «, деди Шавкат Мирзиёев.\nБайрам тадбирида мушакбозлик авжига чиқди.\n2021 йилдаги оғир эпидемиологик вазият туфайли, аксарият тадбирлар онлайн тарзда ўтказилади. Баъзи концертлар барча карантин чораларига риоя қилинган ҳолда олдиндан ёзиб олинади. Aммо ташкилотчилар бу дам олиш сифати ва фуқароларнинг байрамона кайфиятига таъсир қилмайди, деб умид қиладилар.\nЭслатиб ўтамиз, Ўзбекистон Республикасининг Мустақиллик куни 1991 йил 31 августда давлат мустақиллигининг эълон қилиниши шарафига ҳар йили 1 сентябрда нишонланади\n#Мустақиллик байрами #Марказий Осиё\n6 Россияда коронавируснинг «омикрон» штамми аниқланди


Саранжом-саришталикка барчамиз масъулмиз! - zarnews.uz\nСаранжом-саришталикка барчамиз масъулмиз!\nСаранжом-саришталик, ободлик азалдан самарқандликлар турмуш тарзининг ўзига хос белгиси бўлиб келган. Қўни-қўшниларнинг бир-бирига муносабати, яқинлиги ҳам ўз уйи ва унинг атрофини тоза-озода сақлаши билан ҳам шаклланган. Эрта тонгда дарвоза олдини супуриб-сидириш, кўча ва йўлакларга сув сепиш ўша хонадонда яшовчи кишиларнинг турмуш тарзидан дарак берган.\nТозалик бўлмаган жойдан барака кетади, супурилмаган ҳовлига фаришталар кирмайди, деган гаплар ҳам ана шу мезонлардан келиб чиққан.\nАфсуски, бугун кўпчилик ана шу нақллар моҳиятини англамаётгандек гўё. Ўз хонадони, иш жойи ва унинг атрофини саранжом-саришта сақлашга аввало, шу уйда яшовчилар, ишловчилар масъул ва бундан манфаатдор эканлигини унутиб қўйдик.\nПрезидент қарорида унутилиб кетаётган ана шу қадрият, анъана ҳуқуқий асосда белгилаб қўйилди.\nҲудудни ободонлаштириш, тоза-озода сақлашга ҳар бир самарқандлик масъул эканлигини унутмайлик!


БААда таксичи ичида 500 минг доллар бўлган папкани эгасига қайтарди\n23:08 / 25.09.2016\nБААнинг Шаржа шаҳрида таксичи бир тадбиркор унутиб қолдирган, ичида 1,7 млн дирҳам (500 минг доллар) бўлган папкани эгасига қайтариб берди, деб хабар бермоқда The National нашри.\nПокистондан бўлган ҳайдовчи папкани Шаржа аэропортидан жанубий кореялик тадбиркорни Дубайга етказиб қўйгандан кейин машинасида аниқлаган. У дарҳол бу ҳақда полицияни хабардор қилган. Полиция ўз навбатида папка эгасини топган.\n30 ёшли таксичи ўзининг бу олижаноб иши учун Шаржа йўллар ва транспорт бошқармасининг миннатдорчилик ёрлиғи ва 3 минг дирҳам (820 доллар) билан мукофотланди. Мукофот пулининг учдан бир қисми папка эгаси, қолган икки қисми эса йўл бошқармаси томонидан берилган.\nТаъкидланишича, ўтган йили ҳам худди шу таксичи ичида 13 минг доллар бўлган папкани унинг эгаси – Эрон фуқаросига қайтариб берганди.\nунутиб қолдирилган папка\nБААда дунёдаги илк Hyperloop тижорий қурилмаси қурилади\n19:29 / 18.04.2018\nДубайда яқин орада автомобил рақамлари полицияни чақиртирадиган бўлади\n09:35 / 11.04.2018


Озарбайжонда карантин режими узайтирилди BAKU. Kazinform - 28 сентябрь куни Озарбайжон Бош вазири мамлакатда махсус карантин режимини узайтириш тўғрисидаги қарорни имзолади, деб хабар беради Kazinform мухбири.\nНурсултон Назарбоев «Чимкентнинг эски шаҳри» археологик майдонига ташриф буюрди SHYMKENT. Kazinform – Нурсултан Назарбаев Қозоғистондаги энг қадимий тарихий жойлардан бири - «Чимкентнинг эски шаҳри» тарихий ва маданий мероси ёдгорлигини зиёрат қилди, деб хабар беради Kazinform elbasy.kz сайтига таяниб.\nНур-Султан шаҳрида қатъий карантин чоралари қайта жорий қилиниши мумкин NUR-SULTAN. Kazinform – Нур-Султан шаҳар давлат бош санитария шифокори Жанна Пралиеванинг таъкидлашича, агар санитария-эпидемиологик талаблар бажарилмаса, у ҳолда яна карантин чоралари кучайтирилиши мумкин, деб хабар беради Kazinform мухбири.\nЕлбасы Чимкентдаги «Казмедприбор» МЧЖ фаолияти билан танишди SHYMKENT. Kazinform – Қозоғистоннинг Биринчи Президенти тиббий асбоб-ускуналар, тиббий мебеллар ва тиббиёт транспорти воситаларини ишлаб чиқаришга ихтисослашган корхонага ташриф буюрди.Бу ҳақда Kazinform Елбасы матбуот хизматига асосланиб хабар беради.\nҚозоғистон-Германия ҳамкорлиги масалалари муҳокама қилинди NUR-SULTAN. Kazinform – Вазир Мухтар Тлеуберди Германия Федератив Республикасининг Қозоғистондаги элчиси Тило Клиннерни қабул қилди. Бу ҳақда Kazinform ҚР Ташқи ишлар вазирлигининг Telegram каналига асосланиб хабар беради.\nҚозоғистонда бўлажак ўқитувчиларга 42 минг тг стипендия берилмоқда NUR-SULTAN. Kazinform – ҚР Таълим ва фан вазири Асхат Аймағамбетов Президентнинг таълим бўйича кўрсатмалари қандай бажарилаётганини маълум қилди, деб хабар беради Kazinform мухбири.\nЖССТ: Давлатларга COVID-19 аниқлайдиган 120 миллион экспресс-тест тарқатилади NUR-SULTAN. Kazinform – Кейинги олти ой ичида кам даромадли ва ўрта даромадли мамлакатларга вирусни аниқлайдиган 120 миллион арзон, сифатли ва тезкор экспресс-тестлар берилади, деб хабар беради Kazinform news.un.orgга асосланиб.\nҚозоғистон Швеция билан ЕХҲТга раислик қилиш тажрибасини баҳам кўришга тайёр NUR-SULTAN. Kazinform – Қозоғистон ташқи ишлар вазири Мухтар Тлеуберди Швеция қироллиги ташқи ишлар вазири Анна Кристен Линде билан музокаралар ўтказди. Телефон суҳбати швед томони ташаббуси билан ўтказилди. Бу ҳақда Kazinform Қозоғистон Ташқи ишлар вазирлигига асосланиб хабар бермоқда.\nҚозоғистонда 1774 нафар Ўзбекистон фуқароси ишламоқда NUR-SULTAN. Kazinform – Қозоғистонда 16 мингдан ортиқ чет элликлар ишлайди. Бу ҳақда Kazinform мухбири ҚР Меҳнат вазирлиги матбуот хизматига асосланиб хабар беради.\nЕвропа Иттифоқи Ўзбекистонга COVID-19га қарши курашиш учун 2 млн евро ажратди TASNKENT. Kazinform – Европа Иттифоқи Ўзбекистонга COVID-19га қарши курашиш учун 2 млн евро ажратди. Бу ҳақда Европа Иттифоқининг Ўзбекистондаги делегацияси маълум қилди, деб хабар беради Kazinform.\nБрюсселда 1 октабрдан карантин чоралари кучайтирилади BRÚSSEL. Kazinform – Брюссель ҳукумати коронавирус инфекциясига қарши курашиш бўйича қатъий чораларни кўрди, деб хабар беради Kazinform мухбири.\nКоронавирус: Қозоғистонда 3 300 киши даволанмоқда NUR-SULTAN. Kazinform – Қозоғистонда коронавирус билан касалланган 3 300 киши даволанмоқда. Улар орасида 46 нафари гўдак, деб хабар беради Kazinform Соғлиқни сақлаш вазирлигига асосланиб.\nҚозоғистонда коронавирусга ўхшаш пневмония билан касалланганлар сони 32 мингдан ошди NUR-SULTAN. Kazinform – Кеча Қозоғистонда пневмония билан касалланишнинг 10 та ҳолати ва 1 та ўлим ҳолатлари қайд этилди, 16 киши соғайиб чиқди, дея хабар беради Kazinform coronavirus2020.kzга асосланиб.\nТуркистон келажакда Марказий Осиё интеграциясига хизмат қилади - Нурсултон Назарбоев TURKISTAN. Kazinform - Елбасы Нурсултон Назарбоев Туркистонни янада ривожлантириш режасини кўриб чиқди, деб хабар беради Kazinform Биринчи Президентнинг расмий сайтига асосланиб.\nКоронавирус: Бир кунда 58 одам касалланиб, 69 одам соғайиб чиқди NUR-SULTAN. Kazinform – Қозоғистонда ўтган суткада 58 одам коронавирус инфекциясини юқтирганлиги маълум бўлди, деб хабар беради Kazinform coronavirus2020.kzга таяниб.


Нима учун изоляцияда қололмаймиз ва нега узоқ ёлғизлик хавфли? – Ўзбекистон миллий олимпия қўмитаси\nБугунги кунда бутун дунё мажбуран ўзини ўзи яккалашга дуч келганида, танҳолик мавзуси ҳар қачонгидан ҳам долзарб бўлиб қолди. Карантиннинг биринчи кунлари биз учун ўзига хос танаффус бўлди ва катта шаҳарнинг шиддатли ритмидан дам олиш учун ажойиб имконият бўлди. Агар биз дуч келадиган ва илгари ҳеч қачон ўйланмаган қийинчиликлар бўлмаганида, ҳаммаси яхши бўлар эди. Бир ҳафта ўтгач, кўпчилик дўстлар билан учрашишни, хиёбонга ёки супермаркетга боришни хоҳлашди, интернет эса одамларнинг офисга қайтиб, одатдаги иш шароитини хоҳлаётгани ҳақида хотиралар билан тўла эди. Сабаби нима? Ёлғизлик, онгимиз ва организмимиз тоқат қилмайдиган ҳолат сабаби. Ушбу мақолада бу қандай ҳодиса экани, нима учун бу жуда хавфлилиги ва бу даврдан «ёлғиз ўзингиз» қандай омон қолишингиз кераклигини аниқлашга ҳаракат қиламиз.\nЁлғизликдан бошлаймиз. У танҳолик билан мутлақо ўхшаш эмас. Бу ташқи дунёдан ажралиш демакдир, бу сизни ҳеч ким тушунмайдиган туйғу. Aлбатта, бу ерда изоляция рол ўйнайди, аммо бу фақат битта сабабдир. Сиз ёлғизликда ва оломон орасида ҳис қилишингиз мумкин ёки ҳеч ким бўлмаганида ҳам бахтиёр бўлишингиз мумкин. Бундан келиб чиқадики, мажбурий ўз-ўзини изоляция даври осон ўтиши мумкин ва ўз навбатида, бу касалликка ўхшаб ҳақиқий танҳолик оқибатларига олиб келади. Шунга қарамай, бундай шароитда қатъий тартиб-интизомга риоя қилиш керак. Чунки узоқ вақт ёлғизлик нафақат ёқимсиз, балки соғлиқ учун ҳам хавфлидир. Шу сабабли бутун дунё олимлари кўп йиллар давомида унинг турли одамларга қандай таъсир қилишини ўрганиб келишмоқда.\nБирор кишини жамиятдан ажратишнинг энг аниқ ва тез-тез учрайдиган оқибатлари:\n1. Жисмоний саломатликка зарар\nУзоқ муддатли изоляция нафақат психика даражасида, балки жисмоний томондан ҳам инсон саломатлигига зарарли. Хусусан, ёлғиз одамларда кам иммунитет, юқори қон босими ва Aльцгеймер касаллиги ривожланиш эҳтимоли юқори. Бундай таъсир олис аждодларимиз билан боғлиқ бўлиб, улар учун умумий гуруҳдан ажралиш жиддий хавф туғдирган. Тош асридаги шунга ўхшаш хавф-хатарлар ортда қолган бўлса ҳам, танамиз ёлғизлик билан ёмон муносабатда бўлади.\n2. Aқлий беқарорлик\n2008 йилда Ян Роббинс тажриба ўтказди. У бир неча кўнгиллиларни 48 соат давомида овозсиз якка тартибдаги қамоқхонада ушлаб турди. Натижада, биринчи аломатлар безовталик ва ҳаддан ташқари ҳиссиётлилик бўлди. Бу якунда тушунарсиз фикрлар ва ҳатто турли хил галлюцинациялар – кўришдан эшитишгача ва ҳатто муомаладаги ўзгаришлар билан тугади. Бунинг сабаблари тўлиқ тушунилмаган, аммо бир назария мавжуд: мия ташқаридан келадиган маълумотлар етишмаслигидан азобланади. Асаб тизими сигналларни беришда давом этади. Мия эса, онгимизга ўрганган яхлит тасвирни яратишга ҳаракат қилади. Натижада галлюцинациялар пайдо бўлади.\n3. Депрессия хавфини ошириш\nИзоляцияда одамлар камроқ бахтиёрлик ва завқ ҳис қиладилар. Улар умидсизлик ва ночорликка кўпроқ мойил бўлиб қолишади. Бунинг сабаби ёлғизлик ўзини ўзи қадрлашни, иш қобилиятини ва муаммоларини ҳал қилиш қобилиятини пасайтиришга олиб келади. Узоқ муддатли ўзини-ўзи изоляция қилишда одам ижтимоий кўникмаларини йўқотади. Унга бошқалар билан муносабатларни сақлаб қолиш тобора қийинлашади.\n4. Иммунитет пасайиши\nЁлғизлик иммунитет тизимини бузади – ёлғиз одамлар ижтимоий фаол кишларга қараганда кўпроқ касал бўлиш хавфига дуч келишади. Бу стресс ва уйқу бузилишининг кучайиши билан боғлиқ. Ёмон уйқу кундузги энергия даражасига таъсир қилиши ва доимий чарчашга сабаб бўлиши маълум.\n5. Атрофдагиларга салбий таъсир\nЁлғизлик бошқа одамларга ўтиши мумкин. Aгар ёлғизликдан азоб чекаётган одам ёнингизда бўлса, ёлғизликни ҳис қилиш эҳтимоли ўртача 52 фоизга ошади. Бу парадоксал туюлади, лекин шундай. Бундан ташқари, ҳамкасбларимиз, қариндошларимиз ва дўстларимиздан узилишни бошлаймиз. Чунки бизда салбий ҳиссиётларни ташлаб юбориш имконияти йўқ ва ижобий ва ёрқин таассуротлар олиш учун деярли ҳеч қандай жой йўқ. Тўсатдан кайфият ўзгариши ва юқори даражадаги стресс билан оғриган одамларга кўпинча атроф-муҳитни ўзгартириш тавсия этилади.\nШунга қарамай, бундан чиқиш йўли бор! Aгар баъзи қоидаларга риоя қилсангиз, тўрт девор орасида бўлиш оқибатларидан халос бўлишингиз мумкин:\nМияни ишлашга мажбур қилинг. Ребусларни, жумбоқларни ечинг, масофадан туриб ишлашни давом этинг. Ўқинг, фикрлар яратинг ва доимий таҳлил қилинг.\nМулоқот. Ҳар қандай ҳолатда тезкор чатларни ва мессенжерларни эътиборсиз қолдирманг. Ижтимоий тармоқларни текширинг. Ниҳоят, узоқ вақт гаплашмаган кишиларингизга қўнғироқ қилинг. Агар узоқ суҳбатларга вақт қолмаган бўлса.\nСалбий томонингизни бошқаринг. Сизга айтилган барча нарсаларга кескин муносабат билдирманг. Ўзингизни тийишга ҳаракат қилинг. Охир оқибат, «қалбларга» ташланган битта ёқимсиз сўз ёки ибора билан муносабатни бузишингиз мумкин. Ўзингиз ёқтирган одамлар билан муносабатларни ривожлантириш учун вақт ва куч сарфланг.\nНекбин бўлинг. Бу муаммоларингизга бутунлай бошқача қарашга имкон ва сизга яқин бўлганларга ёрдам беради.\nЁдда тутингки, ёлғизликдек мажбурий изоляция вақтинчалик ҳодиса ва ҳар қандай салбий нарсадан узоқдир. Бу бизга янги дўстлар орттириш, ривожланиш ёки ҳаётингизни яхшилаш йўлини излаш фурсати келганлиги ҳақида сигнал бериши мумкин.


Шам ёруғида уйидан келган хатни ўқиётган жангчининг бўғзига нимадир тиқилгандек бўлар, негадир оиласини, яқинларини қаттиқ соғинганини ҳис эта бошлади. Айниқса, онасининг соғинч билан, ўкинч билан ёзганлари унинг қалбини ўртаб юборди. Хатда онаси уни жуда соғинганини, уруш тезроқ тугаб, уйга соғ-омон қайтишини кеча-кундуз дуо қилаётганини ёзганди. Аскар онасининг ёзишни билмаслигини, келинига айтиб туриб ёздирганини яхши билади. Шундай бўлса-да, онаизорнинг ҳар бир гапни йиғлаб-йиғлаб ёздиргани шундоққина сезилиб турарди. Яна ўғилчаси бидирлаб гапира бошлаганини, худди унинг ўзига ўхшаган шўх, қайсар бўлгани айтилганди.\n— Нима гап, жангчи, хотинингдан хат олдингми, маъюс тортиб қолдинг?\n— Яхши-ку, онанг бор экан, у сени ҳаммадан кўп кутади, ҳаммадан кўра интизор бўлиб кутади. Менинг эса ота-онам йўқ, демак кутадиганим ҳам йўқ ҳисоби.\n(Генерал Собир Раҳимов ҳақидаги ҳикоянинг давомини газетамизнинг навбатдаги сонида ўқийсиз)


Халқ таълими вазирлиги эълон қилган ягона мактаб формаси машмашаси нисбатан тинчиб қолган бир маҳалда яна бирдан қўзиб кетди. Бу тартиб эртагаёқ жорий қилинмаса, мактаб таълими расвои жаҳон бўлиб кетиши ҳақида додлаб чиққанлар пайдо бўлди. Нимага экан?\nШу келаётган ўқув йилидан жорий қилиниши керак бўлган тартиб бўйича ягона мактаб формасини республика бўйлаб 30 дан зиёд корхона тикиб сотиши керак эди. Бу жуда ҳам кам эмасми? Бундан чиқди, янги тартибдан фойдаланиб олишга тайёр турган «форма эгалари» ҳам пайдо бўлиб қолишган экан-да?\nУшбу бахтли монополистлар қаторига қўшиламан дегувчиларнинг ҳафсаласи пир бўлган. Форманинг лекаласини сотиб олиш 10 миллион сўм, аммо бу хали ҳолваси – матони топиш амри маҳол экан. Керак бўлган материални фақатгина Намангандаги бир фабрикадан сотиб олиш мумкин (яна битта монополия! Ўзи кам эди-да), аммо борсангиз, «бир ойдан кейин келинг» дейди. Негаки 30дан ортиқ корхонанинг буюртмасини бажариб бериши керак экан. Яна бир вариант – бухоролик тадбиркорлар шу матога ўхшашини Хитойдан олиб келиб, сотаётган экан. Аммо метри 2 доллар турадиган материалнинг сифати қандай бўлишига ким кафолат беради? Тадбиркорлар Хитойга бориб, ўзлари олиб келаман дейишса, янглишиб қолишдан, куйиб қолишдан чўчишаяпти. Ҳатто шу материални ҳам монополияга айлантириб олишган экан!\nЭнг қизиғи, шу 10 млн тўлаб, «ёпиқ клубга» аъзоликни сотиб олган тадбиркорлар тўдалашиб бош вазирнинг янги очилган қабулхонасига арз-додини айтишаёган эмиш. Шу «тадбиркор»лардан 10 миллиондан олган мутасаддилар, илтимос, пулни хали ишлатиб қўймаган бўлсангиз, қайтариб берақолинг, шантаж қилиб иссиқ курсиларингиздан айириб қўймасин тағин.\nМанба: "Қўшни маҳалла"


Xiaomi ва Redmi смартфонларини 20 сентябргача чегирма билан олиш мумкин! - Terabayt.Uz\nXiaomi ва Redmi смартфонларини 20 сентябргача чегирма билан олиш мумкин!\n«Хитойча Apple» ўзининг Россиядаги онлайн дўкони очилганига икки йил тўлиши муносабати билан унда чегирма эълон қилди. Ушбу акция доирасида компаниянинг турли маҳсулотларини 5 минг рублгача арзонга олиш мумкин.\nЎҚИНГ: Xiaomi Mi 10T ҳамда Mi 10T Pro тақдим этилмай туриб дўконга чиқди: нарх ва хусусиятлари\n«Биз 2 ёшдамиз! Бирга байрам қилишда давом этамиз!» номли акция 20 сентябрь, Москва вақти билан соат 23:59 гача давом этади.\nЭнг қизиғи – фойдаланувчилар айрим товарларга эълон қилинадиган чегирмаларга таъсир кўрсата оладилар. Яъни, муайян моделдаги қурилма қанчалик кўп лайк тўпласа, унинг якуний чегирмаси ҳам шунчалик катта бўлади.\nШунингдек, харид жараёнида турли совғалар таклиф этилади, 6000 рублдан ошиқ миқдорда савдо қилганларга эса қўшимча яна 300 рубллик чегирма қилинади.\nЭнг катта миқдордаги – беш минг рубллик чегирма эса Redmi Note 8 Pro смартфонига белгиланган. Асл нархи 19 990 рублга тенг бўлган мазкур қурилмани акция давомида 14 990 рублга олиш мумкин. Ундан ташқари, Redmi Note 9S учун 4,5 минг рубль, Redmi Note 9, Xiaomi Mi Note 10 Lite ва Poco F2 Pro моделлари учун эса 3 минг рубллик чегирма амал қилмоқда.\nXiaomi, Redmi ва Poco смартфонларидан ташқари, компания экотизимининг қолган қурилмалари – телевизорлар, электросамокат, робот-чангютгич, симсиз қулоқчин, ақлли тарози ва компаниянинг бошқа маҳсулотларига ҳам чегирмалар бор.\nШундай экан, айни дамда Россияда бўлиб турган мухлисларимиз расмий сайтдаги тегишли саҳифага мана бу ҳавола орқали ўтиб, чегирмалардан фойдалансалар бўлади. Агар яқинларингиздан кимдир айни дамда шу мамлакатда бўлса – бу янгиликни уларга етказиб қўйишингиз мумкин.


МЕҲНАТ ҲУҚУҚИ КАФОЛАТЛАРИ МУСТАҲКАМЛАНМОҚДА - Ўзбекистон овози газетаси\nҲар қандай мамлакатнинг бугуни ва келажаги иқтисодий барқарорликка бориб тақалади. Иқтисодиёти бақувват давлатда тараққиёт тезлашади, соҳалар ривожланади ва аҳоли яхши шароитларда меҳнат қилиб, турмуш кечиради.\nЖорий йилнинг 24 май куни Президентимизнинг «Бандлик соҳасида давлат сиёсатини янада такомиллаштириш ва меҳнат органлари фаолияти самарадорлигини тубдан ошириш чора-тадбирлари тўғрисида»ги фармони эълон қилинди.\nАввало, шуни таъкидлаш керакки, мазкур фармон мамлакатимизда аҳоли бандлигини таъминлаш борасида янгича ёндашувларни амалиётга жорий этишда муҳим аҳамият касб этади.\n— Одам яхши яшаши, муносиб турмуш шароитига эга бўлиши, орзу-ҳавас билан баланд марралар сари интилиши учун, аввало, у ўз ишига, даромад манбаига эга бўлиши керак. Шунинг учун аҳолининг турмуш даражасини ошириш, фаровонлигини юксалтиришнинг муҳим омилларидан бири бандликни таъминлаш ҳисобланади.\nПрезидентимизнинг «Бандлик соҳасида давлат сиёсатини янада такомиллаштириш ва меҳнат органлари фаолияти самарадорлигини тубдан ошириш чора-тадбирлари тўғрисида»ги фармони бу борадаги ислоҳотларни янги босқичга олиб чиқади, деб ўйлайман.\nФармон давлат ва хусусий бизнес ўртасидаги ҳамкорликка асосланган ҳолда меҳнат инфратузилмасини ривожлантириш, банд бўлмаган аҳоли, айниқса, ёшларни ишга жойлаштиришда самарали чора-тадбирларни амалга оширишга қаратилган.\nПарламент аъзолари томонидан жойларда ўтказилган ўрганиш натижалари коллеж битирувчиларини ишга жойлаштириш бўйича тақдим этилаётган маълумотларда ҳанузгача нотўғри ва нохолис ахборотлар учраётганини кўрсатмоқда. Ушбу фармон бу борада юзага келаётган кўплаб муаммоларнинг олдини олиш, таълим муассасалари битирувчиларини иш билан таъминлаш кафолатларини мустаҳкамлашда муҳим ўрин тутади.\nФармонга мувофиқ, 2018 йилнинг 1 январидан бошлаб биринчи маротаба ишга жойлашган битирувчилар, агар улар таълим муассасасини тамомлаган кундан бошлаб уч йилдан ортиқ вақт ўтмаган бўлса, ишга жойлашгандан кейин биринчи йил давомида иш ҳақидан олинадиган даромадлари бўйича ягона ижтимоий тўловнинг ўрнатилган ставкасини 50 фоизга, уларнинг иккинчи ва учинчи йил давридаги иш фаолияти бўйича 25 фоизга камайтириш белгиланди. Бу битирувчиларни иш билан таъминлаш масаласида манфаатдорликни оширишга хизмат қилади, албатта. Шу билан бирга, ёш кадрларнинг касбий малакасини ошириш имкони ортади.\nФармонга кўра, Меҳнат вазирлиги Бандлик ва меҳнат муносабатлари вазирлиги этиб қайта ташкил қилинди. Вазирлик ва унинг тузилмаларининг устувор вазифалари ва фаолият йўналишлари аниқ белгилаб берилди. Унга кўра, меҳнат бозорини тартибга солиш, бандлик, меҳнатга оид муносабатлар, касбий ва меҳнат стандартлари, гендер тенгликка риоя этилиши, банд бўлмаган аҳолини касб-ҳунарга тайёрлаш, ишсизларни ижтимоий ҳимоя қилиш соҳасида бозор муносабатлари шароитларига мос келадиган норматив-ҳуқуқий ҳужжатларни ишлаб чиқиш, амалга ошириш ва уларнинг бажарилишини назорат қилиш ва бошқа вазифалар белгиланган. Кўриниб турибдики, мақсад фақат аҳолини қандай, қайси шароитда бўлмасин, ишга жойлаштиришдан иборат эмас, балки уларнинг бу борадаги ҳуқуқларини ҳимоя қилиш, меҳнат муҳофазасини амалда таъминлашдан иборат.\nБуларнинг барчаси партиямизнинг дастурий мақсадларига мос ва ҳамоҳангдир. Демак, сиёсий партияларга, парламент ва депутатларга берилган қонуний ҳуқуқ ва имкониятлардан фойдаланган ҳолда, бу жараёнда фаол иштирок этишимиз, фармон ижроси устидан доимий мониторинг ўрнатишимиз талаб этилади.\n— Ушбу фармон мамлакатимизда ижтимоий-иқтисодий барқарорликни мустаҳкамлашнинг муҳим кафолати бўлади, деб ўйлайман.\nФармонда ижтимоий ҳимояга муҳтож фуқаролар бандлигини таъминлашга ҳам алоҳида эътибор қаратилган. Хусусан, кам таъминланган оилаларнинг ижтимоий муҳофазаси манзиллигини кучайтириш, нафақа ва моддий ёрдам тайинлаш ва тўлашда ўрнатилган тартибга амал қилинишини назорат қилиш, уларни фуқароларнинг ўзини ўзи бошқариш органлари билан биргаликда оилавий тадбиркорликка ва ҳунармандчиликка жалб этиш чораларини кўриш, шунингдек, ўзини ўзи банд қилишнинг турли шаклларини ривожлантиришни рағбатлантириш белгиланган. Албатта, бундан кўзланган асосий мақсад ҳар бир оила турмуш фаровонлигини оширишдир.\nЎзбекистон Республикаси Бандлик ва меҳнат муносабатлари вазирлиги ҳузурида юридик шахс мақомига эга бўлган Жамоат ишлари жамғармаси ташкил этилмоқда. Унинг асосий вазифаси вақтинча банд бўлмаган аҳоли йирик инвестиция лойиҳаларини амалга ошириш, йўл ва уй-жой коммунал инфратузилмасини қуриш, таъмирлаш ва реконструкция қилиш, ҳудудларни ободонлаштириш, мавсумий қишлоқ хўжалиги ишларига жалб этилганда, уларнинг меҳнатини молиялаштиришдан иборат.\nУмуман олганда, Президентимиз фармонида белгиланган вазифалар фуқароларнинг муносиб иш ўрнига эга бўлишини таъминлашда, меҳнат муносабатлари ривожланишида муҳим аҳамият касб этади.


Покистон - BBC News O'zbek\n...да чоп этилган 11:55 22 июн 202111:55 22 июн 2021\nПокистон Бош вазирининг шу кунларда берган интервьюси катта шов-шувга сабаб бўлмоқда. Покистон ҳам яқинда Ўзбекистон, Тожикистон ва Қозоғистон қаторида АҚШ ўз ҳарбий базаларини очиш ниятида бўлган давлатлардан бири сифатида тилга олинганди.\n...да чоп этилган 7:20 8 март 20217:20 8 март 2021\nҚизларга кашта тикишни ўргатган опа-сингил ўлдирилди - Дунё ва тақдирлар\nББC Урду хизмати, Пешовар\nҚишлоқ қизларига кашта тикишни ўргатган опа-сингил ўлдирилди. Марҳумаларнинг оила аъзоларига кўра, эрталаб хуш-хандон ишга кетган қизларнинг бурдаланган жасадлари кечга яқин уйдагиларига топширилган. Ким уларни ўлдирди?


Ёзувчи Саид Аҳмаднинг 100 йиллиги муносабати билан "Ўзбеккино" Миллий агентлиги ва мамлакат телеканаллари янги махсус лойиҳани бошлади.\nЎзбекистон Қаҳрамони, Ўзбекистон Республикаси Халқ ёзувчиси Саид Аҳмад таваллудининг 100 йиллиги муносабати билан "Ўзбеккино" Миллий агентлиги ва мамлакат телеканаллари томонидан беш қисмли "Сабр-у садоқат" номли сериални намойиш этиш учун махсус лойиҳа ишлаб чиқилди.\n“Адиблар хиёбони”нинг очилишига бағишланган тадбирда Президентимиз томонидан мумтоз адиблар ижодини чуқур ўрганиш, уларнинг ибратли умр йўллари ҳақида китоблар ва фильмлар яратиш, янги асарлар ёзиш муҳимлиги алоҳида таъкидланди. Ушбу талабга биноан агентлик томонидан янги "Сабр-у садоқат" номли телесериал яратилди. Шубҳасиз, бу асар мамлакатимиз ёш авлодини тарбиялаш ишига муносиб хизмат қилади.\nУшбу махсус лойиҳа ҳаммамизга қадрдон «Саид билан Саида» фильмига киритилмай қолган янги саҳналар билан бойитилди. Бу томошабинлар учун Саид Аҳмаднинг 100 йиллик тўйига ҳақиқий туҳфа бўлди. Буюк ёзувчи ҳақидаги сериални суратга олиш эса Нозим Аббосовнинг эзгу орзуси эди. Эндиликда бу қутлуғ орзу рўёбга чиқадиган бўлди.\n"Сабр-у садоқат" сериали жорий йилнинг 8-12 июнь кунлари "Oʻzbekiston," "Bolajon", "Oʻzbekiston tarixi", "Oilaviy", "Yoshlar", "Mahalla", "Sevimli TV", "ZO'R TV", "MY5", "Milliy", "Uzbekistan-online.uz" телеканаллари орқали намойиш этилади.


Бизнесни электр тармоқларига улаш соддалаштирилмоқда | NORMA.UZ\nЮридик ва жисмоний шахсларни электр тармоқларига улаш бўйича давлат хизматлари кўрсатишнинг маъмурий регламентига ўзгартириш ва қўшимчалар киритилди (ВМнинг 19.12.2018 йилдаги 1030-сон қарорига қаранг).\nҲужжатдан мақсад – Жаҳон банки ва ХМКнинг «Бизнес юритиш» йиллик ҳисоботида Ўзбекистоннинг рейтингини янада яхшилаш.\nЎзгартиришлар 3 ой ўтгандан кейин, яъни 2019 йил 21 мартдан кучга киради. Улар истеъмол қуввати 20 кВт ва ундан юқори бўлган электр таъминоти лойиҳаларини келишиш, шунингдек истеъмолчига худди шундай қувватга эга электр қурилмаларини ишга туширишга рухсатнома бериш жараёнига дахл этади.\nЭлектр таъминоти лойиҳаларини келишиш қисмида 3 та янгилик киритилган.\nБиринчидан, ҳудудий электр тармоқлари корхоналари (ҲЭТК) қуввати 20 кВтдан юқори бўлган электр энергияси истеъмолчилари учун электр таъминоти лойиҳаларини келишмайдилар, балки кўриб чиқадилар. Бунга 2 иш куни берилади.\nҲозир иккита жойда – ҲЭТК ва «Ўздавэнергоназорат» инспекцияси билан келишиш талаб этилади. Фақат инспекция билан келишиш қолади. Бироқ ҲЭТК жараёндан тўлиқ чиқиб кетмайди. Инспекция лойиҳани кўриб чиқиш натижалари бўйича уларнинг таклифларини ҳисобга олади.\nИккинчидан, инспекциянинг лойиҳаларни келишиш муддатлари ўзгармоқда:\n1 иш кунида – 1 кВгача бўлган электр қурилмалари учун;\n5 иш кунида – кучланиши 6–10 кВ бўлган электр қурилмалари учун;\n7 иш кунида – кучланиши 35 кВ ва ундан юқори электр қурилмалари учун.\nҲозир 2 иш кунидан иборат ягона муддат амал қилади.\nУчинчидан, қоида жорий этилмоқда: агар келишиш муддати ўтгандан сўнг «Ўздавэнергоназорат» ДИ тегишли хулоса бермаса, у ҳолда электр таъминоти лойиҳаси келишилган деб ҳисобланади.\nҚуввати 20 кВт ва ундан юқори бўлган электр қурилмаларини ишга туширишга рухсатнома бериш қисмида эса – 2 та янгилик.\nБиринчидан, қурилиш-монтаж ва ишга тушириш-созлаш ишлари якунланганидан кейин истеъмолчига электр қурилмаларини ишга туширишга рухсатнома бериш масаласини кўриб чиқиш муддатлари табақалаштирилади. У электр таъминоти лойиҳаларини келишиш муддатларига ўхшаш бўлади:\nИккинчидан, белгиланишича: қурилиш-монтаж ва ишга тушириш-созлаш ташкилотлари рад этиш сабабларини бартараф этиш ва қайта кўриб чиқиш учун ҳужжатларни топшириш ҳуқуқига эга бўлган муддат рухсатнома беришни рад этиш тўғрисида билдиришнома олинган кундан бошлаб 10 иш кунидан кам бўлмаслиги керак.\nСўровномалар электрон кўринишда Ягона интерактив давлат хизматлари портали орқали кўриб чиқилади.\nҲужжат Қонун ҳужжатлари маълумотлари миллий базасида 20.12.2018 йилда эълон қилинган.


Ўзбекистон Ёзувчилар уюшмаси » ОРОЛБЎЙИДАГИ ЖАСОРАТ\nАсосий Мақолалар ОРОЛБЎЙИДАГИ ЖАСОРАТ\n“Ҳозирги вақтда Орол фожеаси туфайли 5,5 миллион гектардан ортиқ майдонда Оролқум саҳроси пайдо бўлди.\nБирлашган Миллатлар ташкилотининг Оролбўйи минтақаси учун Инсон хавфсизлиги бўйича кўп томонлама шериклик асосида “Трастфонди”нинг тузилиши ўзбек дипломатиясининг катта ютуғи бўлди.”\nПрезидентимизнинг Олий Мажлисга Мурожаатномасида келтирилган шу жумлаларни ўқир эканман, ўтмишни эслайман: “Эҳ-ҳей Оролбўйи минтақасини экологик офатдан қутқариш ҳақида қанчадан-қанча гап-сўзлар бўлган, лекин кўпчилиги қоғозларда қолиб кетган эди-я…” Аммо, бугунги кунда экологик фожеа юз берган ҳудуднинг марказида, яъний Мўйноқ туманида бошланган ишларни кўриб, “Сувга чўкканни ўз қўлигина қутқаради”, деган мақол тўғри эканлигини тан олмай иложимиз йўқ. Рақамлар ва далиллар шуни таъкидлайди: “Биз Орол денгизининг сувсиз қолган худудида янги ўрмонлар барпо этишга алоҳида эътибор бермоқдамиз. Агар мустақиллик йилларида Ўзбекистон бўйича 1 миллион 220 минг гектарга яқин ўрмонзор яратилган бўлса, шундан 400 минг гектардан ортиғи айнан Оролбўйи ҳудудида барпо этилган”.\nКўриб турганимиздек экологик фожеадан қутилиш ўзимизнинг қўлимизда экан. Бугун бундай ишларни қилишга Ўзбекистонимизнинг қурби етади. Мўйноқ туманида амалга ошган ва қилинаётган бунёдкорлик ишлари кўнгилларда эртанги кунга мустаҳкам ишонч ўйғотади. Яқин икки йилда бажарилиши кўзда тутилган 504 миллиард сўмдан ортиқроқ қийматга эга бўлган қатор лойиҳалар ва 1 триллион сўмлик инвестициялар натижасида туман қиёфаси таниб бўлмас даражада ўзгаради. Замонавий инфратузилмали Мўйноқ шаҳарчаси яқин йилларда экотуризм марказига айланиш эҳтимолидан йироқ эмас.\nЎзбекистон Президенти Қорақалпоғистонни, айниқса, Мўйноқ туманини саноати, иқтисодиёти ривожланган обод масканга айлантириш бўйича ҳар доим ғамхўрлиқ қилиб келмоқда. 2017 йил 28 февралда Мўйноқ туманини иқтисодий ривожлантириш ва аҳоли бандлигини таъминлаш бўйича қарор қабул қилинган эди. Бугунга қадар амалга оширилган ишларнинг ўзи мўйноқликларнинг кўнгилларида қувонч уйғотмоқда. 20 гектардан зиёд майдонда ташкил этилган “Мўйноқ” кичик саноат зонаси ёшларни ўз қучоғига чорлайди. Бажарилган битта лойиҳа эвазига 100 нафар йигит-қиз иш билан таъминланди. Бу ҳали хамир учидан патир, холос. “Омад қўшалоқ келади”, деганлари бежиз эмас. 2018 йилда қилинган 6 миллиард сўмлик ишларнинг ўзигина туман қиёфасини ўзгартирган бўлса, 2021 йилга келиб 1,5 триллион сўмлик ишлар амалга ошганида Мўйноқни келиб кўринг!\nБугун мўйноқликлар шундай улкан имкониятлар яратилган ҳудудда яшаб, меҳнат қилаётганидан ғурурланади. Президентимизнинг ғамхўрлиги туфайли Ватаннинг ҳар бир қарич ери ободликка юз тутмоқда.\nСурат kruz.uz сайтидан олинди


Интернетда ўтириб пул топиш сароб десангиз,...\n25.02.2018 10:08 0 6591\nЎзбекистонда интернетга улаш хизматини кўрсатиш бўйича рақобатбардош муҳит мавжуд эмаслиги ҳамда шимолий, яъни Қозоғистон-Россия интернет-каналига боғлиқ бўлган вазият юзага келганлиги сабаб интернетга уланиш бошқа МДҲ давлатлариникига нисбатан анча секин ва қиммат ҳисобланади. Бу муаммони Ўзбекистон янги ташқи каналлар очиш эвазига ҳал қилмоқчи: Туркманистон, Эрон, Қирғизистон ва Хитой орқали интернетга уланиш тезлиги оширилади ва барқарор ишлаши таъминланади. Шу йилнинг охиригача ушбу давлатларнинг миллий операторлари билан каналларни ижарага олиш ва сотиб олиш тўғрисидаги келишувлар имзоланади.\nДарвоқе, бу шимолий каналдан воз кечилади дейилгани эмас, шунчаки аҳолининг эҳтиёжларини қоплайдиган янги қўшимча каналлар пайдо бўлади.\nЮқоридагилар яқин келажакда амалга ошадиган режалар. Хўш, ҳозир-чи, миллий интернет маконимизда ишлаш даражаси қай аҳволда?! Ундаги ресурслардан оқилона ва унумли фойдалана оляпмизми? Интернетдан фойдаланиш маданияти онгимизда нечоғлиқ шаклланиб улгурган? Интернет деб аталмиш бу «билимлар уммони»да қандай улкан имкониятлар мавжудлигидан ўзимиз ва болаларимизнинг қанчалик хабари бор?\nИнтернетга бузғунчи ва ёт ғояларни тарғиб қилувчи ҳамда жиноят оламига етакловчи «бало»га қарагандай, болаларимизга интернетга киришга тақиқ қўявермасдан, аввал биз ота-оналар ундаги фойдали ва зарарли томонларни фарқлашни, ажрата олишни ўрганишимиз зарур ва муҳим.\nИнтернет бу — пул\nҚандай қилиб бизнес очиш, пул топиш мумкин — интернет шунга ўхшаш кўплаб фойдали ресурсларга тўлиб-тошиб ётибди. Бир сўз билан айтганда, интернет пул топишнинг бепоён имкониятлари манбаидир. Агар шуларнинг ҳаммасини ётиғи билан фарзандларимизга тушунтириб бера олсак, интернет ресурсларидан тўғри фойдаланиб, ўз кучи билан даромад топа олишини уларнинг онгига сингдириб борсак, болаларимизнинг ўзларида вақтини бекор ўтказмасдан, оила бюджетига ҳисса қўшиш истаги пайдо бўлади ва шу йўлда излана бошлайдилар.\nМаълумот учун: «Ўзбектелеком» АК томонидан 2017 йили махсус тариф режалари, «Хавфсиз интернет» туркуми ва қўшимча хизматлар жорий қилинган.\nЭнди компаниянинг интернет фойдаланувчилари «ZiyoNET» тариф режаси хизматларига уланиб, фарзандларига ҳозирча 3 мингга яқин сайтни ўз ичига олган Ягона ахборот ресурсларидан фойдаланиш имкониятини беришади. Мазкур рўйхатдан илмий-таълимий, маънавий-маърифий ва боланинг етук ва соғлом бўлиб вояга етишига хизмат қиладиган бошқа миллий ва халқаро интернет саҳифалари ўрин олган. Бу орқали болалар глобал тармоқдаги хавфлардан, турли бузғунчи ва ғоявий нобоп сайтларга киришдан ҳимояланади. Шунингдек, ота-оналар рўйхатга ўзлари маъқул топган, болалар учун қизиқарли сайтларни киритиш бўйича таклиф ҳам беришлари мумкин.\nЭнди эса нафақат ёшларни, балки катталарни ҳам қизиқтириб қўйиши мумкин бўлган, тайёр даромад манбаи саналган айрим интернет ресурслари йўналишларига эътиборингизни тортамиз.\nҲозирда интернет маконида кўп учрайдиган «онлайн сўровлар» талабалар бўш вақтида пул ишлашлари учун кундан-кунга танилиб бораётган усул ҳисобланади. Турли тадқиқотларни ўтказаётган компаниялар ҳар доим ҳар хил сўровларга жавоб бериш ва янгидан-янги маҳсулотларни синовдан ўтказиш учун янги аъзоларни қабул қилиб боради.\nИнтернетда бажараётган ишингиз учун олдиндан пул олишдан манфаатдормисиз? «Qmee.com» инновацион ғояси сизни «Google», «Bing» ёки «Yahoo» қидириш ресурсларидан фойдаланганингиз учун мукофотлайди. Сиз шунчаки ўз браузерингизга оддий қўшимча қурилмани ўрнатасиз ва қидирувни амалга ошираётганингизда оддий қидирув қаторида бир нечта ҳомийлик қилинадиган натижалар ҳам бўлиши мумкин. «Qmee»даги ҳар бир натижа пуллик мукофотга эга, агар у сизни қизиқтириб қолган бўлса, тугмани босинг ва мукофотингизни қўлга киритинг.\nЎз сайтингизни очинг ва ундан фойда олинг\nУшбу вариант сиздан дастлабки қўйилмаларни талаб этади, бироқ кўп ўтмай ўзини оқлай бошлайди. Сайт иши яхши йўлга қўйилса ундан ҳар ойда 10 минг доллар миқдорида фойда олиш мумкин. Асосий фойдани реклама (контекстли, баннерли, тизерли) олиб келади, бунда шерикли дастурларда иштирок этиш ёки ҳаволаларни сотиш мумкин бўлади. Агар сиз янада илдамлаб кетмоқчи, нафақат сайтни ривожлантириш, балки ўз инфобизнесингизни қурмоқчи бўлсангиз, у ҳолда фойда янаям кўп бўлади. Бу энг фойдали вариант, шундай экан «Интернетда пул ишлаб топиш ҳақиқатми?» деб сўраманг, чунки сайтлар эгаларининг баралла жавоби «Ҳа» бўлиб турибди.\nХўш, ахборот сайти ва инфобизнес орасида қандай фарқ бор? Дастлаб фойдали ахбороти бўлган контентли сайт ҳам ахборот эвазига пул ишлайдигандек туюлади. Бироқ биринчи ҳолатда пул ташқаридан (реклама, шерикли дастурлар) кириб келади, инфобизнесда эса сиз муайян бир ахборот маҳсулотини сотасиз ва унинг учун мижозларингиздан пул оласиз. Қуйидагилар ахборот маҳсулотлари бўлиши мумкин:\nУшбу пул ишлаш усулининг хусусияти шундаки, сиз маҳсулотни бир марта яратасиз, ундан фойдани эса доимий равишда олиб турасиз. Шунчаки пассив даромад тури. Шу билан бирга, параллел равишда янгидан-янги маҳсулотлар яратиш, янги йўналишларда ривожланиб, каттадан-катта даромадлар топиш мумкин бўлади. Бундай ҳолатда даромад бир неча мартага кўпаяди.\nВеб-сайтлар ва веб-иловаларни нақд пул эвазига кўриб чиқиш\nАгар сиз веб-браузерингиздан моҳирона фойдалана олсангиз, унда веб-сайтларни кўриб чиқиш вақтингизни тўловли ва қизиқарли ишга айлантириш вақти келди. «UserTesting.com» каби янги платформалар хоҳловчиларга барча турдаги веб-сайтларни кўриб чиқишлари учун пул тўлайди. Ҳар бир кўриб чиқиш учун 20 дақиқа вақт сарфланади ва $10 пул тўланади. Рўйхатдан ўтиб, кўриб чиқиш тестини тўлдиринг ва «кириш» папкангизда кўриб чиқилиши зарур бўлган веб-сайтлар рўйхатини қабул қилиб олинг.\nИжтимоий тармоқлар билан ишлаш\nБундай ишни фриланс биржаларида ҳам топса бўлади, бу иш алоҳида кўникмаларни талаб қилмайди. Одатда бу иш лайк қўйиш, репост қилиш ёки гуруҳга қўшилиш кабиларни ўз ичига олади. Тўғри, одатда минимал даражада ҳақ тўланади, бироқ барчаси сизнинг аккаунтингизга боғлиқ.\nДўстларингиз қанча кўп, профилингиз қанчалик фаол бўлса, буюртмачилар шунчалик кўп пул тўлашга тайёрдирлар. Қиймати каттароқ ишлар турига гуруҳлар бўйича постинг қилиш, каталоглар бўйича маълумотларни тақсимлаш кабилар киради. Бундай ишларни «Advego», «Socialtools», «Smmka» ва «Forumok»да топиш мумкин. Ушбу тармоқларда фаол ишласангиз бир ойда $100га яқин маблағ ишлашингиз мумкин.\nКўрсатиб ўтилган имкониятлар — хамир учидан патир, холос. Бундай ресурслар жуда кўп. Ёшларимиз интернет имкониятларидан, ўз вақтларидан унумли фойдаланишса, ана ўшанда юртимиз янада равнақ топади.\nШоҳрух РАҲМАТ, Ахборот хавфсизлиги ва жамоат тартибини таъминлашга кўмаклашиш маркази департаменти бошлиғи\nинтернет бизнес пул\nТехнология Кеча, 17:41


Тишларни тозалашда чўтка ўрнини босувчи 4 самарали маҳсулот - Zamin.uz\n18:44 / 09.01.2021\nБарчага маълумки, овқатланиш жараёнидан сўнг оғиз бўшлиғида кислота-ишқор мувозанати бузилади ва бу кариес ривожланишига олиб келади. Шундан сўнг тиш ва милк касалликлари янада авж олиши табиий. Бундан ташқари, тишлар орасида қолган озиқ-овқат зарралари ҳам хавфли бактерияларнинг кўпайишига ёрдам беради.\nЭнг яхшиси, овқатлангандан кейин дарҳол оғиз бўшлиғи совуқ сув билан чайилиши ва тиш оралари яхшилаб тозаланиши керак. Аммо бунинг иложи бўлмаса, тушлик ёки кечки овқат вақтида тишларнинг тозаланишига ёрдам берадиган баъзи маҳсулотларни истеъмол қилиш тавсия этилади.\nУшбу меванинг мустаҳкам толаси худди тиш чўткаси каби бўлиб, оғиз бўшлиғидаги қоплама ва озиқ-овқат зарраларини бартараф эта олади. Бундан ташқари, олмадаги юқори кислоталилик хавфли бактерияларни йўқ қилади. Бу орқали тиш, милк ва оғиз бўшлиғида пайдо бўлувчи ёқимсиз ҳид ҳам бартараф этилади.\nҚаттиқ сабзи тишларни механик тарзда тозалайди, шунингдек, сўлак ишлаб чиқаришни фаол рағбатлантиради. Бу эса оғиз бўшлиғидаги микроб ва тиш юзасидаги қопламаларни ювади. Шу билан бирга, сабзи B гуруҳи витаминларига бой бўлиб, улар гингевит касаллигининг олдини олишда ёрдам беради.\nКўкатлардан исмалоқ, карам ёки салат барглари ҳам тишни тозалаш хусусиятига эга. Уларнинг таркибидаги кальций ва B гуруҳи витаминлари милкларни ҳимоялаш ҳамда тишларни мустаҳкам қилишда ёрдам беради.\nПишлоқ тишларни қоплаб ўлувчи зарарли қопламани тозалаши учун юмшоқлик қилса-да, уни мунтазам истеъмол қилиш тишларни мўртлашувдан асрайди ва кариеснинг олдини олади. Унинг таркибида тиш эмалини мустаҳкамлайдиган, кариесга олиб келадиган хавфли кислота таъсирини меъёрлаштирадиган оқсил казеин мавжуд. “Замин” янгиликларини “Telegram”да кузатиб боринг\n15-12-2020, 07:00, Ҳаёт тарзи\nМеъёрдан оширилса, хавфли ҳисобланувчи 10 та маҳсулот\n6-12-2020, 19:13, Ҳаёт тарзи\n13-09-2020, 13:15, Ҳаёт тарзи


Архивы РАҲБАРИЯТ - tafsilar.info\n22 Fevral 12:46 by Редакция\nТошкентда онкология маркази филиалини бошқарган онкологлар жиноий жавобгарликка тортилади. Ижтимоий тармоқларда шифокорлардан видеомурожаат тарқалди. Видеода шифокорлар Республика ихтисослаштирилган онкология ва радиология илмий-амалий тиббиёт марказининг пойтахт филиалидаги ишларнинг ҳолатидан шикоят қилдилар. Шифокорлар мамлакат раҳбаридан марказ раҳбарларига нисбатан қонуний чоралар кўрилишини сўрашди. Видео тарқатилгандан сўнг Бош прокуратура марказдаги ишларнинг ҳолатини ўрганиб чиқди. Ўрганиш натижаларига кўра 167-модданинг 2-қисми,\nЖИНОИЙ ИШМЕНЕЖМЕНТОНКОЛОГИЯ МАРКАЗИРАҲБАРИЯТТОШКЕНТФИЛИАЛ\n14 Yanvar 19:07 by Редакция\nСўнгги кунларда Ўзбекистонда бир қатор кадрлар ўзгариши амалга оширилди. Сўнгги икки кун ичида мамлакатда иккита вазир алмаштирилди, Биргина сўнгги икки кун ичида бирдан иккита вазир алмашди ва бугун мамлакатнинг учта университетида ректорларнинг янги тайинланиши ҳақида эълон қилинди. Янги ректорларни тайинлаш тўғрисидаги маълумотларни ҳукумат матбуот хизмати тасдиқлади. Хабарларга кўра, собиқ олий таълим вазири Ином Мазҳидов Миллий\nАЛМАШТИРИШВАЗИРКАДРЛАРОЛИЙ ЎҚУВ ЮРТИРАҲБАРИЯТЎЗБЕКИСТОНЎЗГАРИШЛАР


Opel ширкати сотилди\n16 май 2021, Тошкент вақти: 20:33\nГермания канцлери Ангела Меркел АҚШнинг автомобил ишлаб чиқарувчи GM ширкати ўзининг Германиядаги Opel компаниясини Магна гуруҳига сотишини эълон қилди.\nКанада ва Австрия иштирокидаги Магна концорциумига Россиянинг “Сбербанк”и ҳам аъзо бўлган.\n- Биз олдинга қадам ташладик ва Opel ўз фаолиятида янги саҳифа очиши мумкин, дея оламиз. Мен ушбу масалани касаба уюшмалари раҳбари жаноб Франц билан яна бир бор муҳокама қилдим. Аммо хурсандчиликни ҳозирданоқ нишонласак бўлади, деди Ангела Меркел.\nГерманиядаги Opel корхоналарида камида 25 минг киши ишлайди. Мазкур компания тақдири Ангела Меркелнинг сайловолди кампаниясида катта рол ўйнади.\nЭришилган келишувга мувофиқ Магна гуруҳи “Opel”нинг 55 фоиз акцияларини сотиб олади. 35 фоиз акциялар АҚШ ширкати ихтиёрида қолса, 10 фоиз акциялар эса корхона ишчиларига ўтадиган бўлди.